Sekitar ISCO '09

Salam mahasiswa. Pada 24- 26 Julai 2009, Konvensyen Kepimpinan Mahasiswa Islam 2009 atau lebih sinonim dengan ISCO '09, telah berlangsung di Hotel Putra KL anjuran Dewan Amal Islam Hadhari (DAMAI) dan Universiti Teknologi MARA (UiTM). Program yang melibatkan hampir semua IPTA di seluruh negara ini julung-julung kali diadakan yang mana bertujuan untuk meningkatkan jalinan ukhwah dan silaturrahim antara pemimpin mahasiswa Islam setiap IPTA yang terlibat. Ana dan Saudara Azim Fahada mewakili Majlis Perwakilan Mahasiswa Universiti Teknologi Malaysia bersama-sama lapan orang mahasiswa lain daripada PMI UTM, Kelab Iqra' dan IMPI berpeluang untuk mengikuti pembentangan kertas kerja daripada pensyarah-pensyarah berpengalaman daripada UiTM, UKM, KUIS, dan UTHM.

Antara kertas kerja yang dibincangkan pada hari kedua ialah "Peranan Mahasiswa Islam dalam Menstabilkan Sosio-Politik di Malaysia" oleh PM. Dr. Hj. Muhammad Rahimi Osman (UiTM Shah Alam). Sesi dialog peserta bagi kertas kerja pertama ini agak panas dengan isu-isu negara Islam yang dilontarkan oleh mahasiswa-mahasiswa yang hadir, menunjukkan kematangan mahasiswa berfikir mengikut acuan semasa. Kertas kerja kedua bertajuk "Ke Arah Pemantapan Mahasiswa Islam" yang dibentangkan dengan penuh emosi oleh Prof. Dato' Dr. Mohd. Yusof Hj. Othman daripada UKM turut mengundang soalan-soalan provokasi daripada mahasiswa Islam terutamanya berkaitan dengan hak mahasiswa Islam bukan Melayu di universiti-universiti khas untuk bumiputra. Ustaz Mohd Khairi Hussain (KUIS) pula membentangkan kertas kerja bertajuk "Membudayakan Pemikiran Mahasiswa Islam dalam Bidang Korporat."

Majlis perasmian pembukaan konvensyen dirasmikan oleh Y.B. Dato' Seri Dr. Ahmad Zahid Hamidi, Menteri Pertahanan Malaysia merangkap Pengerusi DAMAI pada masa tersebut. Menurut beliau,
kepelbagaian silang pemikiran dan latar belakang telah menyebabkan percampuran fikrah di kalangan mahasiswa Islam
. Oleh sebab itulah DAMAI diwujudkan untuk menyatukan fikrah, sanubari dan tindakan tanpa mengetepikan bahawa kepelbagaian yang wujud adalah untuk mencari hikmah. Beliau turut mengajak mahasiswa Islam
berfikir dengan lebih terbuka dan membuang sifat jumud
 yang mengongkong segenap tindakan.

.......

Sebelah malamnya, kami 'dihiburkan' dengan forum "Dunia Kerjaya & Keusahawanan Islam" (mungkin) yang dipengerusikan oleh penceramah bebas, Ustaz Mohd Shukur Puteh. Dua orang ahli panel yang hadir ialah Ustaz Lokman Zulkifli (UiTM Johor) dan UStaz Abdullah Sulaiman (UTHM). Nyata para peserta konvensyen tidak kering gusi sepanjang forum hasil perkongsian pengalaman daripada ahli panel. Selepas forum, kami dibahagikan mengikut kumpulan masing-masing untuk membincangkan resolusi yang bakal diserahkan kepada Perdana Menteri pada hari esoknya.

Mahasiswa Islam UTM, UDM, UTEM dan UTHM (tolong betulkan kalau tersilap) berbincang mengenai resolusi untuk pembangunan sahsiah

Pada 26 Julai 2009, kami bergerak ke UiTM Shah Alam untuk menghadiri majlis Pelancaran Kelab DAMAI IPTA dan Majlis Penutupan ISCO '09. Majlis yang diadakan di Dewan Seri Budiman UiTM Shah Alam itu dirasmikan oleh Y.A.B Dato' Seri Mohd. Najib Tun Hj. Abdul RAzak dan turut dihadiri oleh Menteri Pengajian Tinggi Malaysia, Y.B. Dato' Seri Mohamed Khaled Nordin. Pada majlis tersebut, Y.B. Dato' Seri Ahmad Zahid Hamidi, selaku pengerusi DAMAI telah menyerahkan jawatan itu kepada Timbalan Menteri Pengajian Tinggi Malaysia, Dato' Saifuddin Abdullah. Para peserta disajikan dengan persembahan nasyid kontemporari daripada mahasiswa UiTM dan montaj pelancaran Kelab DAMAI IPTA. Para peserta konvensyen secara automatik telah menjadi ahli Kelab DAMAI IPTA, yang mana berfungsi untuk memperkasakan persatuan-persatuan Islam sekaligus menyemarakkan aktiviti-aktiviti persatuan Islam di kampus.

Perasmian oleh Y.A.B. Dato' Seri Najib Tun Hj. Abdul Razak

Paling tidak boleh ana lupa adalah detik berjumpa dengan seorang gadis yang tidak ana sangka akan ana jumpa di sini. Entah kenapa, hati ana tertarik apabila membaca alamat blogspot  salah seorang peserta yang tertera di atas kertas senarai nama yang diedarkan oleh Ukhti Sabihah (UTMKL). Perasaan ingin tahu membuatkan ana menyalin setiap maklumat pemilik blog. Selesai pembentangan kertas kerja ketiga, ana menghampiri meja kumpulan peserta paling hadapan di dalam dewan hotel lalu bertanya yang mana satukah empunya nama itu. Rakannya menunjukkan seorang gadis yang sedang sibuk melayani sahabat-sahabatnya. Melihat kesibukan itu, ana bercadang untuk menyapanya pada sebelah malam. Alhamdulillah, ana bernasib baik selepas makan malam. Dua tempat duduk di hadapan ana dan Kak Nor (PMIUTM) kosong, gadis itu tiba bersama seorang sahabatnya, mencari tempat duduk.

"Duduklah depan ni, kosong lagi," ana bersuara. Mereka berhenti di sebelah meja ana.

"Tak de orang eh?" Ana mengangguk sambil diiyakan oleh Kak Nor, Kak Alina dan Kak Samira.

"Duduklah, senang sikit nak tanya." Kata-kata itu berjaya mengubah reaksi wajah si pemilik blog walaupun dia nampak kurang faham. Mereka duduk di hadapan ana dan Kak Nor.

"Mashitah," panggil ana. Gadis itu berpaling ke belakang. "Ade blog eh?" Dia mengangguk smbil tersenyum.

"Luklukbaidoah.blogspot.com?" tanya ana. Dia nampak agak terkejut.

"Selalu lawat blog mahasiswa lain kan?" Dia lagi hairan.

"Luklukbaidoah eh?" (wah, psiko betul ana ni! cakap terus je la)

"sunahmohammad.blogspot.com." Ana menghulurkan kad nama.

"Eh...." itulah perkataan pertama yang ana dengar selepas menyebut alamat blogspot ini. Dia tersenyum malu, sahabat di sebelahnya turut tersengih. Kami bersalaman sebelum mula berbual mengenai pertukaran idea dan pandangan pada masa akan datang.

Penulis bersama Mashitah

Alhamdulillah, di sini ana ditakdirkan untuk bertemu pemilik blog
luklukbaidoah
 yang kerap berkunjung ke blog-blog mahasiswa. Ukhti Mashitah merupakan salah seorang peserta konvensyen yang mewakili Persatuan Mahasiswa Kontemporari Islam UDM.

Selain bertemu dengan mahasiswa seperjuangan daripada kampus-kampus lain, para peserta juga berpeluang untuk bertukar pendapat dalam perbincangan dan mencapai konsensus yang bakal mencipta satu lagi transformasi besar seperti harapan Perdana Menteri. Ana tidak sempat untuk bertanya pendapat semua mahasiswa mengenai konvensyen yang telah dilalui, tetapi ana percaya hampir kesemua mahasiswa Islam yang terlibat telah mendapat banyak input baru dan overview mengenai sistem kerajaan yang terkini di bawah Y.A.B Dato' Seri Mohd. Najib Tun Hj. Abdul Razak.

Wakil mahasiswa Islam UTM Skudai

Rujuk laman web
http://www.damaihadhari.org.my
 untuk keterangan lanjut mengenai DAMAI.

P/S: .......


Selamat Tinggal...

Salam. 2 hari lepas, ana berpeluang ke satu tempat bersama supervisor ana, Mr. Liew dan Tn. Hj. Mahli. Gambar-gambar di bawah ini adalah antara yang ana ambil ketika berada di situ.
3 buah televisyen yang memaparkan tiga rangkaian televisyen utama negara
Encik Saidi sedang menerangkan sesuatu kepada Mr. Liew berkenaan FM Radio milik RTM
RTM TV1
Hak milik RTM
Hak milik TV3
Sebentar, berhenti berfikir bahawa ana sedang mengikuti latihan industri di RTM, Media Prima, mahupun ASTRO. Jangan lupa bahawa ana sebenarnya masih di TM Bintulu. Gambar-gambar tersebut sebenarnya diambil ketika ana melawat Stesyen TM Bukit Nyabau. Tempat inilah sepatutnya ana lawat ketika di TOMA, tetapi tidak berpeluang langsung untuk pergi. Terima kasih kepada Mr. Liew yang bermurah hati membawa ana hingga 'hujung dunia' setelah ana ajak-ajak ayam sehari sebelumnya. Di sini juga letaknya pencawang TM yang mencakar langit (tak tercakar pun sebenarnya).
Ana percaya gambar ini akan menjadi lebih menarik jika penjuru bangunan ini tidak cuba 'mempublisitikan diri', kan En Puad? Kan Shikin?
Penjuru bangunan itu tidak bersalah sebenarnya, ana yang tiba-tiba mengambil gambar pencawang di saat-saat akhir. Ana sedikit hampa juga kerana tidak berpeluang untuk memanjatnya ketika itu (Niza Meow, enti sangat beruntung!).
Hari ini merupakan hari terakhir ana menjalani latihan industri di TM Bintulu. Baru 3 jam tadi ana menanggalkan kad nama PELATIH dan berjumpa dengan staf-staf TM yang masih belum pulang di RNO Tg. Kidurong dan TM di Jalan Law Gek Soon.
Terima kasih kepada Mr. Liew, Tn. Hj. Mahli, Mr. James, Madam Uyang, Cik Nurfarizan, Mr. Albert, Mr. Lim, Mr. Tan & Tan, En. Yusop, En. Awang, Mr. Armysan, En. Kamal, Madam Boon, Madam Florence, Mr. Carlvin, En. Kassim, En. Ismail, En. Nizam, Pn. Lamiah dan yang lainnya yang tidak tertera namanya di sini (kerana antum begitu ramai!!! Hehe) atas segala perkongsian sepanjang ana berada di RNO. 3 minggu bersama kalian telah banyak memberi ilmu teknikal yang berguna; dan memutikkan rasa kasih yang menyimpulkan satu ikatan  bernama silaturrahim.
Ana dan Madam Uyang
Hampir menitis juga air mata ana ketika menyatakan rasa berat di hati untuk meninggalkan TM Bintulu kepada Madam Uyang petang tadi. Madam pun rupa-rupanya berkongsi perasaan yang sama memandangkan bekas pelatih yang duduk di mejanya inilah yang selalu menemaninya di pejabat ketika staf-staf lain keluar (T_T). Kesian madam, berseorangan lagilah madam setelah ana kembali ke kampus, ana harap kedatangan penolong pengurus yang baru akan menghilangkan rasa sunyi madam nanti.
Pada waktu tengahari, ana dan Madam Uyang berkunjung ke TM Point untuk berjumpa dengan En. Olek. Mr. Jostin dan Madam Annie turut berada di situ. Selepas jam 5 petang, sempat juga ana singgah di TM Jalan Law Gek Soon sebelum En. Saiful menghantar ana pulang ke rumah. Akan tetapi, ana tidak sempat bertemu dengan warga TOMA kerana mereka telah pun meninggalkan pejabat. Apa-apapun, terima kasih kepada semua warga TM Bintulu atas segala kerjasama yang diberikan sepanjang ana mengikuti latihan industri di situ. Percayalah, ia pengalaman berharga yang akan ana ingat sampai bila-bila.
Selamat tinggal TM
Apa yang ana maksudkan ialah, "Selamat Tinggal dan Jumpa Lagi, Insya'ALLAH..."
Ini bukan pengakhiran, segalanya baru bermula.


Entri Ini Tidak Bertajuk

Salam. Ana tidak pasti apa tajuk untuk entri kali ini, oleh itu entri ini tidak bertajuk. Sudah lama diri ini tidak menaip papan kekunci untuk menulis di ruang maya ini. Entah kenapa, idea tidak datang. Kalau datang pun, sebentar sahaja akan dilupakan kerana penyakit 'M'. Usah ditanya apa penyakit 'M' itu, kerana ana pasti antum yang berkecimpung dalam dunia blog sudah sedia tahu apa yang ana maksudkan. Penyakit 'M' yang kalau tidak bijak merawatnya setelah gagal dicegah akan melarat menjadi penyakit 'TB'. Ana pasti antum tertanya-tanya apa yang dimaksudkan dengan penyakit 'TB' di sini. Penyakit 'TB' = 'Tutup Blog'.
Terhenti sebentar penulisan tatkala sahabat seblok datang menjengah.
"Akak, nak masak ape sahur besok?" Alhamdulillah, ALLAH mengurniakan adik-adik yang sentiasa mengambil berat akan sahabat. Bulan Ramadhan menjadi lebih indah dengan ikatan ukhwah yang semakin erat bertaut. Banyak lagi keindahan di bulan kemuliaan ini kalau ditilik dalam-dalam. Bukan setakat pengerat ukhwah, malah menjadi agen penghijrahan seorang individu Muslim. Penghijrahan daripada sifat mazmumah kepada sifat mahmudah. Insya'ALLAH dengan terantainya syaitan yang sentiasa berbisik kepada manusia untuk melakukan kejahatan, manusia yang berjaya mengekang hawa nafsu akan mendapat ganjaran yang selayaknya.
"
Dan adapun orang-orang yang takut kepada kebesaran Tuhannya dan menahan diri dari keinginan hawa nafsunya, maka sesungguhnya syurgalah tempat tinggal(nya).
" (79:40-41)
Bersama-samalah kita mengejar ganjaran yang dijanjikan oleh ALLAH untuk hamba-hambaNYA yang berusaha untuk mendapatkannya. Semoga Ramadhan kali ini menjadi titik pembaharuan untuk menjadi hamba yang dekat padaNYA.
Kembali kepada point utama, iaitu tentang penulisan di blog. Suka ana berkongsi kata-kata seorang blogger, menulis itu mengubah peradaban. Hebatnya seorang penulis kerana mampu mengubah peradaban! Tetapi penulisan yang bagaimana yang mampu mengubah peradaban? Adakah catatan harian yang santai, atau tinta fikiran yang tajam memecah perisai zamannya, atau sekadar "contengan" (bak kata seorang lagi blogger) yang akhirnya mencetus keinginan orang lain untuk menulis? Mungkin para pembaca ada jawapannya.
Keinginan untuk menulis itu ada, tetapi separuh perjalanan sahaja daya fikir sudah terbantut. Kadang-kadang ana cemburu dengan sahabat-sahabat yang hebat pemikirannya sehingga boleh menulis di blog setiap hari tidak kira masa itu mereka lapang atau tidak, bahkan ada yang boleh menulis sehingga beberapa jam sekali. Maksudnya, dalam sehari itu mereka boleh menulis lebih dari sekali. Contohnya sahabat-sahabat di bawah:
Akhi Dzulkhairi
Akhi Zulhilmey
Akhi Aizat
Akhi Hafizul Hilmi
Ukhti Nurul 'Uyun
Ukhti Intan Farhana
Ukhti Asmah Andy
Sesiapa yang ingin mencari inspirasi untuk menulis, bolehlah berkunjung ke blog mereka. Semoga ALLAH terus memberikan mereka ilham untuk menulis sambil menyampaikan ilmu yang bermanfaat. Dan semoga diri ini juga boleh mencontohi mereka yang rajin mengemaskini blog supaya tidak berusang dek sawang serangga pembawa penyakit 'M' dan 'TB'.
Bercakap tentang penyakit, semakin ramai sahabat di sekeliling yang batuk-batuk, demam dan selesema. Diri ini pun sudah mula batuk-batuk dan bersin-bersin. Dalam keadaan penularan penyakit H1N1 sekarang ini, kebersihan diri amat ditekankan. Hinggakan memakai topeng muka sahaja pun sudah tidak berkesan; yang paling penting adalah sentiasa membasuh tangan dengan air dan sabun mengikut 7 langkah mencuci tangan yang betul terutama sekali selepas bersin. Akhir-akhir ini juga ana mendapat mesej daripada sahabat-sahabat mengenai langkah pencegahan penularan penyakit H1N1 iaitu dengan memakan banyak BAWANG, KURMA dan MADU serta mengambil makanan dan minuman BERALKALI. Sejauh mana bahan-bahan ini boleh membantu, ana kurang pasti. Mungkin ada di kalangan sahabat yang membaca mahu berkongsi ilmu kimia masing-masing. Wallahu'alam.
Akhir kata, doakan agar diri ini dan juga sahabat-sahabat sentiasa mendapat petunjuk dan ilham daripada ALLAH untuk terus menulis perkara-perkara bermanfaat.
Selamat menjalani ibadah puasa.
P/S: Er, kena makan bawang ke...???? Hurm. Sahur esok makan nasi goreng lah ye, Angah percaya kat Usu.. Along, Achik & Uda jangan jeles ye... :)


H1N1 - Jangan Putus Harapan

Muhyiddin: Not practical to disclose H1N1 hotspots
KUANTAN, Aug 15 – The government has decided against releasing information on Influenza A(H1N1) hot spots in the country, with Deputy Prime Minister Tan Sri Muhyiddin Yassin saying it was not a practical idea.
He said that disclosing locations with rampant A(H1N1) cases would bring about numerous implications.
For instance, if an area was declared to be free of A(H1N1), the people there might take the pandemic for granted.
On the other hand, he said, if a locality was declare to be a H1N1 hot spot, this would negatively impact the area.
“For instance if there are A(H1N1) cases detected in Kuantan, we cannot say don’t go to Kuantan. On the other hand, those living outside the hot spots may take the matter lightly. This is also dangerous,” he told reporters here.
Muhyiddin said yesterday that he would discuss with Health Ministry officials the possibility of releasing information on locations with rampant A(H1N1) cases.
He said he had discussed the matter with Health Minister Datuk Seri Liow Tiong Lai and came to the conclusion that there was no necessity to do so.
Several consumer associations had urged the Health Ministry to disclose the Influenza A(H1N1) hot spots, especially areas which involved deaths.
Muhyiddin said it was difficult to classify A(H1N1) hot spots due to the existence of cross-border transmissions.
“It’s not like disclosing haze hot spots where we are able to pinpoint their exact locations on the map. This is about viral transmission which also occurred in other countries and not confine to certain localities,” he said.
What was important, said Muhyiddin, was for all to take precautionary measures and heed the advice of health authorities.
In a related development, Muhyiddin said, the government had spent RM40 million to acquire additional supply of the antiviral drug, Tamiflu.
“We want the supply to be increased from 10 per cent to 20 per cent in all hospitals and clinics. We have also spent RM3 million to distribute face masks to students nationwide,” he said.
He also instructed the Health Ministry to shorten the waiting time for treatment in view of overcrowding in hospitals of late.
“Hospitals should give priority to treating those displaying severe symptoms of the illness,” he said. – Bernama
The Malaysian Insider
5 juta rakyat Malaysia akan dijangkiti H1N1
BUKIT MERTAJAM 15 Ogos — Pertubuhan Kesihatan Sedunia (WHO) menganggarkan lima juta atau 20 peratus rakyat negara ini berisiko dijangkiti virus selesema babi atau influenza A (H1N1) jika langkah pencegahan tidak diambil secara serius oleh orang ramai.
Menteri Kesihatan, Datuk Seri Liow Tiong Lai berkata, kajian WHO juga menjangkakan penularan wabak itu mungkin berlarutan antara enam bulan hingga setahun lagi.
“Kajian itu menyebut bahawa jika penularan virus H1N1 di sesebuah negara tidak berjaya ditangani dengan berkesan, 20 peratus penduduknya akan terdedah dengan jangkitan virus itu,” katanya kepada pemberita selepas melawat Hospital Bukit Mertajam di sini hari ini.
- BERNAMA
Utusan Malaysia
Salam mahasiswa. Sudah terlalu banyak kes H1N1 yang didengari dan dibaca akhir-akhir ini. Bilangan kematian disebabkan virus ini di negara kita sudah semakin meningkat hari demi hari. Kerajaan pun sudah buntu memikirkan cara untuk mencegahnya kerana kes sudah berada di tahap penularan, bukan lagi di peringkat awal. Apa yang mampu kerajaan lakukan untuk rakyat adalah menasihati semua supaya menjaga kebersihan diri masing-masing dan memastikan vaksin Tamiflu sentiasa mencukupi di pusat-pusat kesihatan. Tidak kurang juga dengan sebaran doa pelindung H1N1 melalui email-email yang akhirnya mencetuskan kontroversi kerana asalnya daripada kumpulan al-Arqam yang pernah diharamkan. Penggunaan topeng-topeng muka pula sudah menjadi keharusan apabila keluar ke tempat-tempat awam. Di UTM sendiri, ana lihat ramai dikalangan mahasiswa mengambil langkah berjaga-jaga dengan memakai topeng muka untuk berkunjung ke tapak Pesta Konvokesyen ke-43. Kalau bukan bertopeng pun, ada yang sentiasa menutup hidung dan mulut dengan menggunakan sapu tangan, kain tudung bahkan dengan tangan sendiri. Malah bagi ana, pemakaian purdah pun sepatutnya dibolehkan(kerana mahasiswa UTM tidak dibenarkan berpurdah) untuk mencegah daripada terkena mahupun 'tersebar' jangkitan virus yang berkenaan.
Walau apapun cara yang digunakan, ana menasihatkan sahabat-sahabat agar sentiasa mengambil langkah berjaga-jaga dalam mencegah virus Influenza A H1N1. Dalam mengaplikasikan pelbagai cara pencegahan yang ana nampak agak teknikal, untuk mahasiswa yang Muslim, jangan sesekali antum putus berdoa agar dipelihara dan dilindungi oleh ALLAH S.W.T dalam melaksanakan segala urusan. Jangan melihat doa itu sesuatu yang remeh dan kurang praktikal kerana doa merupakan senjata mukmin, ke mana lagi pergantungan kita kalau bukan kepada ALLAH S.W.T. Kalau memakai topeng muka sekalipun, kita masih perlu memohon kepada ALLAH S.W.T agar topeng muka itu mampu melindungi kita daripada penyakit-penyakit berbahaya, kerana nyawa kita berada dalam pegangan-NYA, bukan dalam lipatan topeng muka. Kepada ALLAH lah sepatutnya kita meletakkan segala pengharapan. Wallahu'alam.
P/S: Mahasiswa UTM akan mendapat mask H1N1 percuma tidak lama lagi. Tunggu~


MPP: Bukan Evo-M dan bukan Pro-M?

Salam mahasiswa. Hari ini tanggal 29 Ogos 2009, bukan Hari Kemerdekaan. Hari ini sudah masuk 8 hari kita berpuasa di bulan Ramadhan, dan sepatutnya hari ini hari kedua MPP UTM menyampaikan tazkirah di kolej-kolej mengikut jadual yang ditetapkan.
Semalam, untuk sesi road tour di Kolej Rahman Putra (KRP), Presiden yang sepatutnya memberi tazkirah telah balik ke rumah. Ana yang mengatur jadual mula mencari pengganti. Naib Presiden Fakulti dihubungi, malangnya dia berada di Terengganu lalu dia mencadangkan salah seorang Exco Kebajikan untuk menggantikan Presiden. Exco Kebajikan itu dihubungi dua kali, akhirnya dia memberitahu telah ada appointment lain untuk dipenuhi. Naib Presiden Kolej pula dihubungi, mesej tidak berbalas sehingga pukul 6.30 petang; "xde preparation, baru balik dari putrajaya". Ketua Jabatan 3K turut ditanya, dia berada di kota semalam dan hari ini juga dia tiada di UTM untuk menyampaikan tazkirah di Kolej Tun Fatimah (KTF). Seorang lagi Exco Kebajikan dihubungi, namun sehingga hari ini tidak mendapat respon.
Sudah masuk waktu Asar, pengganti masih belum diperolehi. Exco JPM yang namanya tersenarai di dalam jadual pula dihubungi; dia juga telah balik ke rumah. Exco JAKERS sendiri yang dihubungi sejak dari awal tadi pula baru membalas mesej setelah keluar dari dewan peperiksaan: "malam ni nak jumpa kakak. ada hal peribadi". Seorang lagi Exco JAKERS tidak membalas mesej sehingga selepas solat tarawikh; "ana jd imam solat tarawikh kat K9 td". Siapa lagi? Ketua JAKERS pun dihubungi untuk memberitahu keadaan pada masa itu, terpaksa diganggu ketika dia sedang menyelesaikan satu urusan penting. Tiada respon. Sibuk mungkin. Exco Kebajikan yang dicadangkan oleh Naib Presiden Fakulti menghubungi ana untuk mengetahui situasi. Ana maklumkan mengenai hampir semua MPP muslimin yang dihubungi telah pulang ke rumah (walaupun maklumat mengenai road tour telah diberitahu awal; terlupa mungkin). Katanya, dia akan cuba membantu dan bersetuju untuk menjadi pentazkirah di KTF malam ini.
Hampir jam 6, mesej ditaip: Salam perpaduan. Road tour di KRP malam ini DIBATALKAN kerana.. - mesej lain masuk. Mesej daripada Exco Kebajikan, "Salam. sy da confirmkn dgn Ketua JAKERS. confirm". Alhamdulillah, mesej diubah:
"[ROAD TOUR TARAWIKH]. Salam perpaduan. Road Tour Tarawikh MPP 28/08/09 - KRP. Pentazkirah: ARIZAL. 29/08/09 - KTF. AZIM. Semua MPP djmput hadir. P'ingatan kpd p'tazkirah yg lain, jk anda x dpt mluangkn ms pd tarikh yg dnyatakan sblum ini, sila maklumkn awal untuk mmudahkn kerja mcari pngganti anda. Tq."
Dan malam tadi, Arizal sebagai Ketua JAKERS, mewakili MPP (ana ulang - MEWAKILI M.P.P) menyampaikan tazkirah tentang tanggungjawab memberi peringatan sesama muslim. Tazkirah ringkas menggantikan Presiden itu hanya mengambil masa kurang lebih 5 minit, dan ana tidak pasti bagaimana 'preparation' yang dilakukan olehnya sebelum tazkirah memandangkan dia hanya mengetahui bahawa dirinya perlu menggantikan Presiden malam itu pada sebelah petangnya.
Melalui apa yang berlaku, ana bukan sengaja meletakkan Ketua JAKERS sebagai pentazkirah di KRP sedangkan di dalam jadual sepatutnya Presiden sebagai pentazkirah. Hal ini berlaku apabila hampir semua MPP ada urusan masing-masing dan yang tinggal untuk melaksanakan tanggungjawab itu adalah Ketua JAKERS sendiri. Dan, semasa menyusun jadual, tidak terlintas langsung di fikiran ana untuk mempromosikan mana-mana parti mahasiswa. Tidak berniat langsung hendak mempromosikan Pro-Mahasiswa di kolej-kolej seperti yang dikatakan oleh sesetengah pihak di peringkat atasan. Kalau betul ana ingin mempromosikan Pro-Mahasiswa, lebih baik ana letakkan banyak nama wakil MPP daripada Pro-Mahasiswa di dalam jadual. Kalau dilihat di dalam jadual, hanya ada 3 nama MPP daripada Pro-Mahasiswa, sedangkan tujuh orang lagi daripada Evo-Mahasiswa. Dan paling ana kecewa, pagi ini ana mendapat mesej daripada Timbalan Presiden, hasil mesyuarat majlis pengetua-pengetua kolej malam tadi, semua tazkirah yang dirancang oleh MPP dibatalkan melainkan mendapat surat permohonan daripada TNC yang membenarkan MPP turun ke kolej-kolej.
Sebenarnya, sebelum ana mendapat mesej itu lagi, ana telah dimaklumkan oleh ahli Sekretariat Biro Kerohanian daripada KTF bahawa tazkirah tidak dibenarkan di KTF. Alhamdulillah, ana masih boleh terima. Terima kasih kepada pihak tersebut kerana memberitahu ana. Road Tour MAJLIS SOLAT TARAWIKH masih tetap dijalankan walaupun tidak berpeluang untuk berkongsi ILMU PENGETAHUAN. Tindakan sesetengah pihak yang mengatakan MPP daripada Pro-Mahasiswa mahu mempromosikan Pro-Mahasiswa nampak kurang rasional dan melambangkan sempitnya pemikiran pihak-pihak tertentu. Kata-kata itu menunjukkan pihak atasan masih lagi tidak menerima MPP keseluruhannya sebagai MPP, tidak seperti kata-kata Presiden sejak awal penubuhan MPP sesi ini dahulu. Presiden MPP sesi ini sering mengingatkan anak-anak buahnya bahawa MPP adalah satu, bukan dua atau tiga. Segala gerak kerja adalah satu, tiada Pro-Mahasiswa mahupun Evo-Mahasiswa. Nampaknya persetujuan di peringkat MPP ini tidak dapat diterima oleh pihak atasan. Malah, Pro-Mahasiswa dikatakan mahu membawa isu politik di dalam tazkirah. Aduh, adakah perwakilan mahasiswa masih dilihat membawa politik luar? Jangan samakan kami dengan parti-parti politik negara. Dan malam tadi, seingat ana tiada pun kata-kata Ketua JAKERS yang boleh menggambarkan bahawa dia mahu mempromosi Pro-Mahasiswa malah tidak menyentuh langsung tentang PRK.
Ana lebih terkilan kerana mengetahui semua ini daripada orang lain, bukan daripada Ketua JAKERS sendiri. Kenapa perlu ana terkilan? Kerana surat-surat yang dihantar ke kolej-kolej itu atas nama Ketua JAKERS, bukan Exco Kebajikan atau Timbalan Presiden mahupun Ketua JPM. Kenapa tidak dihubungi terus Ketua JAKERS untuk menyatakan pembatalan tazkirah? Kalau takut Pro-Mahasiswa mempromosikan Pro-Mahasiswa di kolej-kolej, nyatakan secara terus-terang kepada orang yang sepatutnya. Dan, ana tertanya-tanya sekiranya Presiden yang nyata merupakan wakil MPP daripada Evo-Mahasiswa memberi tazkirah malam tadi, adakah perkara ini akan berlaku? Wallahu'alam.
Road Tour Majlis Solat Tarawikh bersama MPP UTM.
29/08/09 di KTF.
Pentazkirah:
Bukan Evo-M
 dan
bukan Pro-M
.
Semua dijemput hadir.
P/S: Yang memaksa ana mengeluarkan identiti adalah anda yang tidak mahu kami mengeluarkan identiti. ~mengharapkan agar pemikiran lebih rasional, tanpa prasangka, tanpa ketakutan yang dibuat-buat~


Peringatan Buat Diri

Salam mahasiswa. Sudah agak lama ana tidak mengupdate blog. Semenjak menjadi mahasiswa tahun akhir, semakin bertimbun kerja yang perlu diselesaikan. Kadang-kadang sehingga 2-3 kerja perlu disiapkan dalam satu masa yang sama. Di sinilah perlunya ana menyusun kerja yang perlu disiapkan mengikut keutamaan. Assignment pun kadang-kadang hampir jam 4 pagi baru dapat ana selesaikan setelah mengikuti beberapa siri mesyuarat. Ya, tanggungjawab anda lebih banyak dari masa! Ingat tu! Oleh itu, pengurusan masa secara bijaksana amat penting wahai sahabat~
-----
Ana akui masa rehat adalah untuk kita rehat dan makan secukupnya, apatah lagi dari pagi dah kena hentam dengan subjek-subjek berat seperi Matematik Tambahan, Fizik, Kimia n bla-bla jika kita bersekolah di waktu pagi n ambil aliran sains, pasti tenaga n kemampuan otak kita diguna sebaik mungkin untuk memahami mata pelajaran yang nak dipelajari... Ana tidak nafikan, pasti ada sekelumit rasa mengantuk dalam diri pelajar, namun apabila ana teringat akan salah satu ciri-ciri 10 Muwasafat iaitu: Mampu Melawan Nafsu (Mujahadah ala Nafsi), barulah kita nak melawan nafsu hendak tidur dan tak nak dengar cikgu mengajar..Apa kaitannya pula dengan perjuangan seorang daie? Ilmu itu penting untuk dipelajari, bukan sahaja ilmu akhirat yang perlu dipelajari oleh kita, ilmu dunia seperti Bahasa Melayu, Sains, Kimia, Prinsip Akaun juga perlu diambil kira.. Justeru, kalau kita berilmu, senanglah nak ajak orang ke arah kebaikan..Selain belajar, kita dapat mengajar orang lain pula, masa mengajar mereka, masa itu juga boleh digunakan oleh daie untuk menyelitkan sedikit ilmu akhirat sekadar yang diketahui..Sambil belajar sambil tu kita mengajak orang..hati perlu terikat pada surah Muhammad ayat 7: "Wahai orang-orang beriman! Jika kamu menolong (agama) Allah, nescaya Dia akan menolong kamu dan menguatkan kedudukan kamu (posisi kamu)."
-----
Alhamdulillah, kunjungan ke
blog adinda
 ana beberapa minit tadi menaikkan semangat ana. Kalau adinda ana boleh berkata-kata begitu, kenapa tidak boleh ana mengamalkannya? Jazakallah dik, kakakmu memang perlukan kata-kata seperti ini. Teruskan usahamu membangunkan hati-hati yang tertidur kerana leka dengan dunia.
* * * * * * *
Bercakap tentang tidur, entah mengapa, sejak akhir-akhir ini ana asyik bermimpi yang pelik-pelik dan kalau terlalu difikirkan boleh memurungkan ana. "Ish, mimpi mainan tidur!" Ok, mungkin memang patut ana lupakan sahaja mimpi-mimpi yang dahsyat itu kerana mengingatkannya pasti akan membuatkan ana berfikir yang bukan-bukan dan memedihkan hati.
* * * * * * *
Kenapa bukan semua yang menulis itu boleh bercakap, tetapi semua yang boleh bercakap itu boleh menulis? Ana sering dihujani persoalan-persoalan seperti ini oleh sahabat-sahabat seperjuangan kerana masing-masing sedang berusaha untuk menyumbangkan idea dan pandangan tanpa rasa gugup dan gementar. Aduh, ana juga termasuk dalam golongan yang tidak kritis! Adakah antum boleh menerima perkara itu? Tidak semua boleh menerimanya kerana bukan semua yang faham. Adakah antum bermasalah seperti ana dan sahabat-sahabat lain? Kalau ya, jom ke Bengkel Pidato Karnival Wanita 2009 (KAWAN '09) Sabtu ini di L50. Bolehlah belajar untuk berhadapan dengan pelbagai macam orang dan membina keyakinan diri. Maklumat lanjut boleh didapati di blog
KAWAN '09
* * * * * * *
Jom sokong UTM sebagai Kawasan Larangan Bonceng antara BUKAN MAHRAM. BUKAN MAHRAM. Ana ulangi,
BUKAN MAHRAM
. "Awat minah ni, tiba-tiba je nak promote." Bukan tujuan ana untuk mempromosi, dah lama dah rasanya banner UTM Say No 2 Bonceng tu ada pada blog ni. Ana terkilan dengan mahasiswa yang kurang faham tujuan kami mengadakan kempen seperti ini. Betullah, sesuatu kebenaran itu tidak ramai yang menyukainya, tetapi kemungkaran itu ramai yang mengikutinya - ketahuilah, syaitan sedang mentertawakan kamu.
* * * * * * *
Maaflah, entri kali ini nampak agak bercelaru. Yang paling ana nak kongsikan di sini sebenarnya adalah kata-kata daripada adinda ana itu agar kita bersama-sama muhasabah diri mengenai usia yang kita habiskan di dunia ini. (Oh, terlupa! Syukran buat semua yang mendoakan pada hari kelahiran ana yang lalu) Setiap makhluk bertanggungjawab ke atas umurnya sendiri, tanyalah pada diri, ke mana usia kita telah dihabiskan?
Sabda Rasulullah S.A.W:
"Sesungguhnya orang yang paling ku benci dan yang paling jauh dariku di antara kamu pada hari kiamat adalah orang yang banyak berbicara, bermulut celupar dan berlagak pandai."
(HR Tarmizi)
-sebagai peringatan buat diri yang hina-


Salam Kemaafan, Salam Ramadhan

Salam mahasiswa. Di kesempatan ini, ana mengucapkan selamat menyambut bulan Ramadhan kepada seluruh warga UTM yang beragama Islam khasnya, dan seluruh umat Islam di dunia amnya. Selamat berpuasa dan selamat melipat-gandakan amalan. Manfaatkan bulan yang penuh berkat ini untuk mendekatkan diri kepada ALLAH s.w.t.
"Hai orang-orang yang beriman, diwajibkan atas kamu berpuasa sebagaimana diwajibkan atas orang-orang sebelum kamu agar kamu bertakwa." [2:183]
~Salam Kemaafan, Salam Ramadhan~


Solat Hajat Perdana

Dato' Naib Canselor menjemput mahasiswa Islam untuk bersama-sama mengerjakan solat hajat  perdana bagi meminta perlindungan daripada wabak H1N1 pada hari Isnin (03 Ogos 2009) di Dewan Solat Utama Masjid Sultan Ismail UTM bermula pukul 7.00 malam. Makanan disediakan.


Al-Qur’an Pemberi Syafaat di Akhirat

“Bulan Ramadan yang padanya diturunkan Al-Qur'an menjadi petunjuk bagi sekalian manusia dan menjadi keterangan-keterangan yang menjelaskan petunjuk dan menjelaskan perbezaan antara yang benar dan yang salah.”
 (Al-Baqarah: 185)
Alhamdulillah, sedar tidak sedar, kita sudah pun berada di pertengahan bulan Ramadhan yang penuh berkat dan kemuliaan. Sebagaimana yang kita ketahui, dalam bulan yang penuh dengan rahmat dan keampunan ini, telah terjadinya satu peristiwa yang penting dan bersejarah, iaitu turunnya ayat suci Al-Qur’an yang pertama dan kemudiannya secara berperingkat-peringkat kepada Rasulullah s.a.w yang kita kenali sebagai Nuzul Al-Qur’an. Peristiwa Nuzul Al-Quran berlaku pada malam Jumaat, 17 Ramadan, tahun ke-41 daripada keputeraan Rasulullah s.a.w ketika baginda sedang beribadat di Gua Hira, bersamaan dengan tanggal 6 Ogos 610M. Perkataan "Nuzul" bererti turun atau berpindah dari atas ke bawah. Turunnya kitab suci ini telah membawa cahaya perubahan kepada kehidupan manusia daripada kehidupan jahiliyyah dan sesat kepada kehidupan yang beriman dan mulia.
Al-Qur’an merupakan mukjizat Rasulullah s.a.w yang paling agung dan menjadi panduan kepada umat Islam sehingga ke hari ini. Al-Qur’an telah dijanjikan oleh Allah sebagai kitab yang terpelihara hingga ke hari kiamat. Tidak ada makhluk Allah yang dapat mencabar keagungannya dari segala segi mahupun menokok-tambah atau mengubah kandungan Al-Qur’an seperti dalam firman-Nya:
“Katakanlah wahai Muhammad, sesungguhnya jika sekalian manusia dan jin berhimpun dengan tujuan hendak membuat dan mendatangkan sebanding dengan Al-Qur'an ini, mereka tidak akan dapat membuat dan mendatangkan sebanding dengannya walaupun mereka bantu-membantu sesama sendiri.”
 (Al-Israa’: 88)
Islam menggalakkan umatnya supaya melazimkan diri membaca Al-Qur'an kerana membaca Al-Qur'an adalah amalan yang sangat mulia, lebih-lebih lagi dalam bulan yang mulia ini. Dengan amalan yang sedemikian, akan menambahkan lagi ganjaran dan rahmat Allah s.w.t serta mendapat syafaat (pertolongan) pada hari akhirat kelak, sebagaimana yang dijelaskan dalam sebuah hadis Rasulullah s.a.w maksudnya:
“Dari Abi Umamah Al-Bahili berkata: Aku mendengar Rasulullah s.a.w bersabda: Bacalah oleh kamu Al-Qur'an kerana sesungguhnya Al-Qur'an itu akan datang pada Hari Kiamat memberi syafaat (pertolongan) kepada pembacanya”.
 (Riwayat Al-Imam Muslim)
Walau bagaimanapun, dengan pemodenan kehidupan yang berlaku setiap kali meningkatnya tahun, dekad, dan abad, dunia Islam semakin kekurangan jiwa-jiwa yang celik Al-Qur’an. Al-Qur’an hanya dibaca apabila tiba bulan Ramadhan dan kadang-kadang dalam majlis Khatamal Al-Qur’an ketika kenduri perkahwinan. Sangat sedikit yang membaca Al-Qur’an pada masa-masa yang lain; selepas setiap waktu solat, sebelum tidur, semasa menunggu bas, semasa menunggu kedatangan pensyarah, dan banyak lagi masa-masa terluang yang selalunya dibazirkan untuk perkara-perkara kurang bermanfaat.
Ke mana menghilangnya generasi Al-Qur’an? Yang siang dan malamnya dihiasi dengan taranum dan tadabbur Al-Furqan, masa-masa lapangnya digunakan untuk mengkaji Kalam Allah dan setiap saat dalam hatinya menghafaz ayat suci Kitabullah. Kebanyakan umat Islam kini yang mengaku Muslim tidak begitu menghayati Al-Qur’an berbanding buku-buku sejarah dan Sains nukilan karyawan Barat, sedangkan Al-Qur’an sejak turunnya telah mengisahkan pelbagai sejarah kehidupan manusia dan ilmu Sains yang akhirnya pada zaman ini diiktiraf oleh saintis-saintis Barat. Sebagai Muslim, sepatutnya Al-Qur’an itulah menjadi rujukan pertama sebelum buku-buku selainnya, tetapi pada zaman yang hampir kiamat ini, Al-Qur’an seakan-akan diletakkan di tempat keempat, kelima mahupun yang terakhir sebagai tempat rujukan. Manusia hampir terlupa bahawa antara tanda-tanda besar kiamat adalah hilangnya tulisan Al-Qur’an dari mashaf dan daripada hati umat Islam.
Oleh itu, sebagai hamba Allah yang tahu, sudah menjadi tanggungjawab kepada saudara seagama yang lain untuk mengajarkan Al-Qur’an dan hal-hal mengenainya. Ibu bapa mengajarkan anak-anak, abang dan kakak mengajarkan adik-adik, sahabat mengajarkan sahabat, pendek kata, yang tahu mengajarkan yang tidak tahu. Bagi yang tidak tahu membaca Al-Qur’an, adalah disarankan agar berusaha bersungguh-sungguh untuk mempelajarinya kerana pada masa ini banyak kemudahan yang telah disediakan, antaranya kelas-kelas Al-Qur'an di masjid-masjid, CD-CD belajar Al-Qur’an, dan sebagainya.
Sesungguhnya pahala dan berkat bukan hanya akan diperolehi oleh mereka yang membaca Al-Qur'an, tetapi juga akan diperolehi oleh orang yang mendengar bacaan Al-Qur'an. Firman Allah s.w.t dalam Surah Al-A'raaf ayat 204 maksudnya:
“Dan apabila Al-Qur'an itu dibacakan maka dengarlah akan dia serta diamlah supaya kamu beroleh rahmat”.
Maka, apabila Al-Qur'an dibacakan terutamanya di Majlis-majlis Peraduan Al-Qur'an, Tadarus Al-Qur'an, Khatam Al-Qur'an dan sebagainya, adalah elok kita diam dan mendengar bacaan Al-Qur'an agar kita dapat menghayati dan memahami maksud yang terkandung di dalamnya. Perbuatan sedemikian adalah dikira ibadat dan akan mendapat pahala dari Allah S.w.t.
Oleh itu, marilah kita bersama-sama merebut peluang untuk melipat-gandakan amalan dengan membaca dan menghayati Al-Qur’an, lebih-lebih lagi di bulan Ramadhan ini. Semoga kita semua tergolong dalam orang-orang yang menerima syafaat, rahmat dan berkat daripada Allah s.w.t di dunia dan di akhirat. Amiin.
Salam Nuzul Al-Qur'an.
Siti Hasunah Binti Mohammad,
Fakulti Kejuruteraan Elektrik.


Apabila Sahabat-sahabat Bercerita tentang Baitul Muslim

Salam 7 Syawal. Sudah 7 hari Syawal menenami kita setelah Ramadhan berlalu pergi. Entah kenapa Syawal ini begitu banyak cerita tentang perkahwinan meniti di bibir-bibir sahabat malah di facebook-facebook dan blog-blog. Sejak sebelum Syawal bukan tidak ada yang membawa isu ini, tetapi menjelang Syawal ini semakin hangat pula isunya. Sedar tidak sedar sebenarnya semuanya telah dewasa, memang sudah sampai masanya untuk berfikir tentang rumah tangga. Bak kata mak ana semasa
'sesi perbincangan'
 bersama adik-adik malam tadi;
"da 20 lebih, memang da kena kahwin."
 Sepupu ana, Kak Dahlia pula melangsungkan perkahwinan pada hari ini. Dan ramai juga senior-senior dan saudara mara sahabat yang melangsungkan walimah Syawal ini. Antara blog sahabat yang bercerita (sebelum dan semasa Syawal):
Akh Hafizul Hilmi
Akh Ishack 1
Akh Ishack 2
Akh Amin Hamami
Akh Zulhilmey
Dan lebih banyak di facebook-facebook. Tergelak juga ana apabila ada sahabat yang mengandaikan bahawa ini adalah penangan daripada ketupat dan lemang di hari raya kali ini. Ada juga sahabat yang "takut" untuk memikirkan tentang Baitul Muslim kerana masih belum bersedia untuk memikirkannya. Bermacam-macam ragam sahabat apabila berbincang mengenai Baitul Muslim. Bercakap tentang Baitul Muslim sebenarnya membawa diri kita menilai kebersediaan kita untuk menghadapi hari muka. Sudah cukupkah persediaan diri untuk menerima teman sehidup semati? Yang soleh & solehah dicari, tetapi adakah diri sendiri telah menjadi soleh & solehah? Bak kata seorang sahabat; "tepuk dada, tanya iman."
Biarlah persoalan-persoalan itu dijawab di dalam hati antum sendiri. Ingin ana kongsi dua gambar di bawah sebagai renungan...
P/S: Selamat pengantin baru buat Kak Dahlia. =)


Coretan 2 Syawal

Salam aidilfitri. Alhamdulillah, hari ini sudah dua hari umat Islam di Malaysia menyambut Hari Raya Aidilfitri. Sudah dua hari Ramadhan meninggalkan kita, sudah dua hari juga syaitan dilepaskan daripada belenggu. Yang nyata, bulan Syawal yang menyusul selepas Ramadhan menguji kita sebagai hambaNYA dalam mengawal nafsu dan "meng'control' perut" (bak kata
Akhi Amin Hamami
). Berbagai-bagai juadah dan kuih raya yang terhidang di setiap rumah yang dikunjungi pasti mengundang selera apatah lagi pada hari (dan bulan mungkin) kebesaran umat Islam di seluruh dunia ini. Yang penting, berpada-padalah mengisi perut dan jangan dilupa bahawa perut itu rumah bermacam-macam penyakit.
Bukan sahaja nafsu makan, nafsu membawa kereta untuk pulang ke kampung halaman juga perlu dikawal agar tidak terjadi perkara-perkara yang tidak diingini. Hingga ke hari ini, sudah
114 kematian
 dicatatkan akibat kemalangan jalan raya sejak Ops Sikap dilancarkan lebih seminggu yang lalu. Ingatlah insan-insan tersayang yang menunggu di kampung halaman, dan ambil iktibar daripada statistik ini agar tidak terbabas dalam perjalanan kembali setelah puas beraya nanti.
Dalam kita mengadakan rumah terbuka sempena Aidilfitri ini juga, hendaklah berpada-pada agar tidak berlaku pembaziran.
Innal mubadziriin kaanu ikhwaana syayatiin
. Bukan sahaja rumah terbuka, malah dari segi perhiasan rumah, lampu raya berapa banyak nak pasang, rancangan TV berapa jam nak tonton, wayang Jin Notti perlu tengok ke tak di Hari Raya,  perlu beli mercun banyak-banyak atau tak, dan macam-macam lagi. Dari segi kek lapis pula, perlu buat banyak-banyak tak, bimbang tak ada yang nak habiskan. Kalau ada, erm..boleh la..=)
Banyak perkara yang berlaku pada Hari Raya, tetapi tidak semua dapat diconteng di sini. Dalam ter'uhuk-uhuk' menyambut raya, ana mohon agar sahabat-sahabat doakan ana cepat sembuh daripada batuk yang menyerang. Erm...Sambung cerita lain kali, ada tetamu datang ke rumah. Salam Aidilfitri, maaf zahir dan batin...=)


Hati Yang Berbunga-bunga

Salam mahasiswa. Coretan kali ini tidak lain tidak bukan adalah untuk berkongsi perasaan berbunga apabila membaca berita-berita terkini di dada akhbar. Jarang-jarang sekali hati ini menguntum senyum apabila membaca berita-berita yang dipaparkan oleh media, sangat mantaplah isi berita yang menyebabkan diri ini tersengih sendiri.
Alain Robert - salah seorang manusia ciptaan ALLAH yang sangat berpegang kepada matlamat yang ingin dicapai dengan mengambil kira segala risiko yang bakal dihadapi. Itu apa yang ana lihat pada dirinya. Siapa dia Alain Robert? Bagi yang mengikuti perkembangan negara pasti mengenali Spiderman Perancis ini. Robert digelar Spiderman Perancis kerana hobinya adalah memanjat bangunan pencakar langit di setiap negara yang dikunjunginya. Baru-baru ini, Malaysia agak kecoh dengan tindakan Robert menawan puncak Menara Berkembar Petronas yang setinggi 452 meter.
Kenapa ana tersengih sendiri apabila membaca berita ini? Kerana tidak ramai orang sepertinya, yang sanggup mengambil risiko dituduh melanggar peraturan untuk mencapai matlamat. Ana percaya Robert sudah maklum bahawa dirinya bakal ditangkap kerana sebelum ini pun dia pernah dihalang untuk memanjat bangunan yang sama sebanyak dua kali. Namun, dia didapati tidak membawa bahaya kepada negara kerana masuk sebagi pelancong tanpa menggugat keselamatan negara lau dibebaskan dengan denda RM 2,000. Robert nyata tidak kisah ditangkap malah dikenakan bayaran, asalkan impiannya selama 12 tahun lalu itu tercapai walaupun tidak tidur lena di dalam lokap semalaman. Berapa ramai lagi yang sepertinya? Kalau Robert yang melakukannya hanya kerana keseronokan semata-mata sudah mampu menguntum senyum di hati, mungkin kemunculan yang lain akan lebih memekarkan kuntuman bunga di hati ini kalau dilakukan untuk matlamat yang lebih baik di jalanNYA.
Isu kedua yang menyebabkan ana tersenyum adalah isu kepala lembu. Mungkin tidak perlu dibincangkan lagi kerana sudah nyata lagi bersuluh isu itu hampir selesai dengan tindakan Tan Sri Abdul Khalid Ibrahim mencabar mana-mana pihak mencari tapak kuil yang baru untuk menggantikan tapak kuil asal di Seksyen 23, Shah Alam. Cumanya, ana kebingungan kerana satu pihak mengatakan tindakan itu menghina agama Hindu, manakala satu pihak lagi mengatakan tindakan tersebut bukan bertujuan untuk menghina mana-mana agama kerana lembu bukan lambang Tuhan mana-mana agama, tetapi sebagai tanda protes kepada kerajaan semata-mata. Hurm, mana satu yang dipegang? Pembaca yang ingin tahu lebih lanjut mengenainya bolehlah mencari artikel ini melalui mana-mana media secara online. Contohnya:
Kepala lembu protes terhadap kerajaan negeri
Kementerian pandang serius isu jejas keharmonian
Isu ketiga adalah mengenai Konsert Jelajah MLTR yang bakal diadakan (atau bakal dibatalkan) pada 5 September 2009, iaitu Sabtu ini. Mungkin pihak penganjur terlepas pandang bahawa sekarang ini bulan Ramadhan dan Malaysia adalah negara Islam mengikut perlembagaan. 24 Ogos 2009, Dewan Pemuda PAS telah menggesa kerajaan untuk membatalkan konsert tersebut kerana dilihat menghina umat Islam di bulan Ramadahan. Baru-baru ini, Datuk Jamil Khir Baharom pula menggesa pihak penganjur untuk mengambil kira sensitiviti umat Islam sebelum membuat keputusan untuk meneruskan konsert itu yang dicadangkan untuk diadakan di Genting Highlands Sabtu ini. Jika Menteri di Jabatan Perdana Menteri pun telah bersuara, adakah pihak penganjur masih berdegil mahu meneruskan konsert? Bagaimana agaknya tindakan kerajaan jika perkara ini berlaku dan kesannya selepas ini kepada pihak MLTR?
Wallahu'alam.
Teruskan 'mencaknakan' diri anda dengan isu semasa~
Selamat menjawab Test 1 Engineering Economics kepada sahabat-sahabat yang mengambil mata pelajaran ini pada semester ini.


Jom Baca!

Salam 8 Syawal. Alhamdulillah, semalam sempat juga keluar dengan adik lelaki ana sebelum kami sama-sama pulang ke kampus masing-masing pada hari ini. Mulanya hendak membeli bahan-bahan untuk membuat kek lapis, panjang pula kaki ini melangkah ke Popular, sebuah kedai buku di Parkcity Mall Bintulu. Seperti biasa, hati yang tidak dapat melihat buku-buku menarik terus merembat beberapa buah buku sebagai bekalan pulang ke kampus selain daripada kek-kek lapis yang dipesan awal oleh sahabat-sahabat. Ana dan adik ana berada agak lama juga di situ untuk membelek-belek buku yang ada dan akhirnya inilah tiga buah buku yang ana beli.
Tajamkan daya fikir dengan buku berbahasa Inggeris tulisan Rustam A. Sani. RM 27.50
Novel karya anak Johor yang kini belajar di Jordan, sebaya adik ana, Syauqi. Baru beberapa helaian dibaca, dah nampak indahnya jalan ceritanya. RM 20.00
Singkap peribadi, pengalaman dan sejarah tokoh-tokoh yang pernah menoreh sejarah dengan tinta emas, sesuai untuk pencinta-pencinta harakah Islam. RM 27.50
Mulanya ana teringin nak beli buku yang dari dulu ana nak beli: "Saya Pun Melayu" karya Zaid Ibrahim, tetapi tergerak pula nak beli tiga buah buku di atas. Tangguh lagi la nak memilikinya. Insya'ALLAH lain kali.
Syauqi pula membeli novel berbahasa Inggeris bertajuk New Moon. Erm, pertama kali juga melihat dia membeli buku untuk dirinya. Alhamdulillah, ALLAH kurniakan minat untuk membaca kepada adik-adik ana. Semoga bacaan bermanfaat dijadikan panduan setelah Al-Qur'an menjadi pedoman. Ameen.


Lagi Isu Nabi Palsu

KOTA KINABALU 26 Sept. - Polis sedang menyiasat kes kematian seorang lelaki tempatan yang mayatnya ditemui dibalut di dalam sebuah beg plastik selama 13 bulan di sebuah rumah di Taman Kobusak Villa di Penampang dekat sini.
Ini berikutan, Ching Chi Vui yang merupakan ketua sebuah kumpulan keagamaan 'Benevolent Missionary Association' dikatakan mengaku dirinya nabi dan mendakwa akan hidup semula.
Justeru, dia telah mewasiatkan kepada pengikutnya supaya tidak mengkebumikan mayatnya.
Polis yang melakukan serbuan di rumah itu menemui dua beradik wanita sedang berdoa supaya mayat mangsa kembali hidup.
Mayat mangsa yang dibalut kemas dengan plastik diletakkan di tengah ruang tamu rumah berkenaan.
Difahamkan setakat ini polis telah menahan tiga wanita berumur di antara 26 dan 44 tahun berasal dari Tawau bagi membantu siasatan.
Penghuni rumah itu juga dikatakan tidak menjelaskan sewa tertunggak kira-kira RM20,000 malah bekalan elektrik dan air telah dipotong kerana gagal menjelaskan bil.
Seorang jiran yang enggan dikenali berkata, dia sering mendengar suara seperti orang berdoa dari rumah itu pada waktu malam.
Sementara itu Ketua Polis Penampang, Deputi Supritendan Madang Usat ketika dihubungi mengesahkan kes itu tetapi enggan mengulas.
Sumber:
Utusan Malaysia
Semakin ramai yang mengaku nabi di akhir zaman. Belum lagi masuk isu murtad. Kita sudah tiada Saidina Abu Bakar untuk mengetuai gerakan memerangi golongan ini, tetapi sebagai individu Muslim, kita memegang amanahnya untuk terus berdakwah menegakkan kalimah ALLAH di muka bumi. Teruskan perjuangan, semoga ALLAH sentiasa memberi pertolongan. Ameen.
P/S: Bila
google
 di internet, terjumpa Benevolent Missionary Association ni pusatnya di Filipina. Teringat zaman Kristianisasi...


Mahar Cinta Syawal

Dari medan Ramadan sepenuh perjuangan
Terpamir ketulusan jiwa, kemurnian hati,
kecerdasan fikiran, ketangkasan tindakan…
Ukir semurni tadbir
Tagih sesuci takdir
Dari takbir Syawal seluruh kemuliaan
lambang satu kemenangan
mengatasi kejahatan diri dalaman
menangani angkara musuh luaran
kembali ke fitrah…
kembali kepada Allah!
Hitung syukurmu di istana rahmat-Nya
Renung sukarmu di penjara dosa-dosa
Moga keberkatan Ramadhan…
Agar Kemuliaan Syawal…
Menjadi mahar seorang hamba…
untuk melamar cinta Tuhannya!
Karya: Ustaz Pahrol M. Juoi
Madah Hati di Aidilfitri


A Short Islamic Cartoon About Marriage

Salam Ramadhan. Saja nak kongsi video menarik dengan pembaca di bulan Ramadhan yang mulia. Banyak lagi yang dia hasilkan, boleh cari kat Youtube dengan gelaran nama
queenofgrungedom


Surat Cinta Dari Langit

Salam mahasiswa. Jom ramai-ramai mengimarahkan majlis ilmu dan iftar di MSI ahad ini. Semua dijemput hadir.


Surat Cinta untuk Anak-anak...

Salam wa rahmatullahi wa barakatuh…
Adik-adik yang akak kasihi kerana ALLAH, apa khabar iman antunna di malam-malam terakhir Ramadhan? Mungkin sudah terlalu lewat untuk akak mengajak adik-adik mengejar Malam Seribu Bulan, tetapi tidak terlalu lambat untuk akak terus memberikan kata-kata semangat agar adik-adik istiqomah mengimarahkan malam-malam terakhir Ramadhan ini, yang tinggal beberapa hari sahaja lagi.
Macam mana nak penuhkan malam-malam terakhir? Betul ke Lailatul Qadar belum datang lagi? Ke dah berlalu? Hanya ALLAH Maha Mengetahui dan hanya ALLAH tempat segala pergantungan. Kita sebagai hamba perlu meletakkan segala kepercayaan dan tidak ragu-ragu dengan janji ALLAH untuk hamba-hambaNYA yang yakin akan kebenaranNYA. Ingat lagi surah al-Ikhlas yang kita sentuh dalam usrah Tauhid?
1. Katakanlah: “DIA lah ALLAH, yang Maha Esa. 2. ALLAH adalah Tuhan yang bergantung kepadaNYA segala sesuatu. 3. DIA tidak beranak dan tidak pula diperanakkan. 4. Dan tidak ada seorang pun yang setara denganNYA. [al-Ikhlas: 1-3]
Inilah pokok pangkal aqidah, revise balik nampaknye... Dalam ayat pertama,  terbukti hanya ALLAH puncak kepercayaan. Segala sesuatu ini adalah ALLAH yang menciptakan, maka hanya kepada ALLAH tempat bergantung. Mustahil DIA beranak, yang memerlukan anak hanyalah makhluk bernyawa yang mengkehendaki keturunan yang akan melanjutkan hidupnya. Lailatul Qadar itu juga ciptaanNYA, beruntung kita sebagai umat Islam; dapat mengecapi kemanisan malam Lailatul Qadar yang manisnya seumpama seribu bulan terasa. Tetapi yang mampu merasai manisnya Lailatul Qadar itu bukan semua, hanya orang-orang yang percaya tanpa rasa ragu-ragu kepada ALLAH dan RasulNYA sahaja yang akan merasakannya seperti dalam surah al-Hujurat ayat 15.
15. Sesungguhnya orang-orang yang beriman itu hanyalah orang-orang yang percaya (beriman) kepada ALLAH dan RasulNYA, kemudian mereka tidak ragu-ragu dan mereka berjuang (berjihad) dengan harta dan jiwa mereka pada jalan ALLAH. Mereka itulah orang-orang yang benar. [al-Hujurat: 15]
Sebagai seorang Muslim, kita sewajarnya meletakkan keyakinan yang tinggi kepada ALLAH dan RasulNYA. Muslim juga manusia, kita punya akal yang boleh menimbang dan memilih kebenaran, kita punya fikiran waras untuk menjauhi kesesatan. Barangsiapa menolak segala perlanggaran batas dan beriman kepada ALLAH, maka sesungguhnya telah berpeganglah dia kepada tali yang amat teguh, yang tidak akan putus selama-lamanya. Ingat tak ayat ni? Dalam usrah Aqidah kita ada bincangkan, aqidah itu seperti apa? 
256: Tidak ada paksaan untuk (memasuki) agama (Islam). Sesungguhnya telah jelas jalan yang benar daripada jalan yang sesat. Kerana itu barangsiapa yang ingkar kepada Taghut dan beriman kepada ALLAH, maka sesungguhnya ia telah berpegang kepada buhul tali yang amat kuat yang tidak akan putus; dan ALLAH Maha Mendengar lagi Maha Mengetahui. [al-Baqarah: 256]
Jadi adik-adik yang disayangi, janganlah kita biarkan Taghut menguasai hati, fikiran dan tindakan kita. Di bulan Ramadhan yang mulia ni, biarpun syaitan yang merupakan Taghut paling utama telah dirantai olehNYA, jangan lupa Taghut-taghut yang lain yang mungkin secara tidak sedar kita puja hingga menjauhkan kita daripada ALLAH. Bulan Ramadhan yang kian berakhir, bakal kita tangisi kerana akan terlepaslah semua syaitan dan tidak lagi kita berpeluang untuk memfokuskan pengabdian kepada ALLAH seperti selama beberapa minggu yang lalu. Bulan Ramadhan yang tinggal beberapa hari sahaja lagi, bakal kita tangisi kerana masa hadapan belum tentu lagi buat kita, hanya ALLAH yang Maha Mengetahui adakah kita cukup masa dan peluang untuk mengecap Ramadhan akan datang.
Oleh itu, yok adik-adik akak yang cumil-cumil~ kita imarahkan malam-malam terakhir Ramadhan ni dengan memperbanyakkan amalan sunat...Jangan lupa Qiamullail, sujudlah kepada ALLAH di sepertiga malam, pada waktu itu, doa kita paling makbul terutama di bulan Ramadhan ni... Ok adik-adik, selamat hari raya, maaf zahir batin....Jangan lupa puasa sunat 6 hari tau~ nanti akak cek balik UTM :p
Wassalam...


Taklimat "How To Get Yourself Employed"

Kepada semua pelajar tahun akhir yang berada di semester akhir FKE
Taklimat Program Degree ++
Tarikh & Hari:
19 Oktober 2009 (Isnin)
Tempat & Masa:
DK4, Blok P19, Jam 9.00 pagi
Kehadiran adalah diwajibkan
 beserta
RM30
 untuk pendaftaran Kursus
"How To Get Yourself Employed"


"1Malaysia, Kemakmuran Bersama"

"1Malaysia, Kemakmuran Bersama", tema ini menari-nari dalam kotak fikir setelah membaca sekali lalu Bajet 2010 yang dibentangkan oleh Y.A.B Perdana Menteri pada Jumaat lalu. Tidak banyak yang ingin ana kongsikan di sini kerana ana pasti mahasiswa yang cakna sekalian sudah sedia maklum tentang bajet tersebut, terutamanya dalam aspek pembangunan pendidikan.
Pembangunan Modal Insan
Sejajar dengan hasrat kerajaan untuk memastikan pembangunan secara holistik dan mapan, bidang pendidikan dilihat sebagai medium untuk menghasilkan modal insan berkualiti tinggi. Maka telah dimuatkan dalam Bajet 2010 segala usaha kerajaan untuk membangunkan institusi pendidikan dari tadika hingga ke pengajian tinggi.
Peruntukan lebih RM30 bilion disediakan untuk pendidikan rendah dan menengah, antaranya, untuk bantuan pelajar dan biasiswa, pembinaan 80 buah sekolah baru sekolah kebangsaan rendah dan menengah, sekolah agama bantuan kerajaan, sekolah jenis kebangsaan Cina dan Tamil serta sekolah mubaligh. Malah, diperuntukkan RM1.1 billion pula untuk mengubahsuai dan menaik taraf sekolah di seluruh negara termasuk di Sabah dan Sarawak. (
Utusan Malaysia
)
Tidak cukup dengan itu, di peringkat pengajian tinggi pula, mahasiswa yang mengambil Ijazah Sarjana Muda dan menggunakan PTPTN boleh berusaha untuk bergraduasi dengan Kelas Pertama jika mahu PTPTN ditukarkan kepada biasiswa mulai tahun 2010. Pakej
notebook
 termasuk perkhidmatan broadband percuma bakal diberikan kepada mahasiswa universiti tahun pertama dengan bayaran RM50 ringgit sebulan untuk 2 tahun manakala 30 pelajar terbaik berasaskan merit akan ditawarkan biasiswa nasional untuk melanjutkan pelajaran ke universiti terkemuka di dunia. (
The Malaysian Insider
)
Malah, Pengetua dan Guru Besar sekolah juga tidak terkecuali. Media The Malaysian Insider melaporkan, "The prime minister said the government would also introduce the New Deal or Bai’ah as an appreciation of the contribution and performance of principals and head teachers to ensure schools were managed and administered professionally." Sekiranya sasaran dicapai, ganjaran berbentuk kewangan dan bukan kewangan serta autonomi dalam mentadbir sekolah akan diberikan, tetapi kegagalan pihak Pengetua dan Guru Besar sekolah untuk mencapai sasaran selama 2 tahun berturut-turut akan diberikan perhatian dan diambil tindakan sewajarnya oleh kerajaan. (
Ucapan Bajet 2010, 66
)
Peranan 'Students'
Segala macam usaha yang dirancang oleh kerajaan ini dilihat benar-benar ingin membantu dalam menghasilkan intelektual negara. Namun, ingin dinasihatkan kepada pelajar, bakal mahasiswa, mahasiswa, dan bakal graduan di luar sana, segala usaha yang dirancang ini tidak seharusnya disia-siakan, tetapi digunakan dengan sebaiknya kerana pembangunan ini melibatkan begitu banyak wang ringgit (baca: wang rakyat). Tidak seharusnya hati melonjak suka tanpa memikirkan usaha ke arah merealisasikan matlamat kerajaan. Dalam era kenaikan taraf hidup ini, 'students' (bagi mewakili semua yang disenaraikan di atas) sudah cukup bertuah berbanding era sebelum ini di mana begitu sukar untuk mendapatkan sebuah laptop secara percuma, malah kemudahan internet yang seakan-akan biskut 'Chipsmore' sentiasa merunsingkan mahasiswa universiti yang bergelumang dengan tesis dan projek tahun akhir.
'Students' Sabah dan Sarawak di kawasan pedalaman pula tentunya sudah lama menunggu pembangunan di sekolah masing-masing. Pembangunan infrastruktur yang bakal dinaiktaraf diharapkan selari dengan pembangunan sahsiah dan kefahaman tentang kehidupan malah kefahaman tentang Islam!
Sedarlah!
Sedarlah wahai yang mentadbir negara, rakyat di Sabah dan Sarawak sangat memerlukan kefahaman tentang Islam! Memang ada dalam Bajet 2010 diperuntukkan untuk pembangunan sekolah agama bantuan kerajaan, namun diharapkan agar nilai-nilai Islam itu diterapkan dalam masyarakat Muslim di dua negeri ini dengan lebih praktikal kerana tidak semua rakyat di sini berpeluang untuk mendapat pendidikan agama. Kita tidak mahu kes
Gadis Penan
 terus menghantui rakyat Sarawak di kawasan pedalaman yang sememangnya kurang mendapat perhatian dalam perancangan pembangunan sejak Sabah dan Sarawak menyertai Malaysia pada 16 September 1963 yang lalu.
Sebagaimana dimaklumkan di dalam Bajet 2010, program PERMATA akan dipergiatkan lagi dan ana harapkan Sabah dan Sarawak tidak tersisih daripada perlaksanaan program ini memandangkan objektifnya adalah untuk membentuk generasi berilmu dan bertanggungjawab, serta mengelakkan mereka terlibat dengan gejala sosial. Diharapkan agar pembangunan kerohanian dan sahsiah ditekankan dalam perjalanan untuk membangunkan modal insan berkualiti yang dicanang-canangkan.
Akhirul kalam, ana mendoakan agar apa yang dirancang boleh direalisasikan dengan sebaiknya, dan perancangan ini adalah yang terbaik menurutNYA.
Perancangan sudah mantap.
Rakyat sedang menunggu.
Sudah tiba masanya untuk perlaksanaan.
Wallahua'lam.


A.K.A.L

Salam 15 Syawal. Alhamdulillah, sudah separuh bulan kemenangan dilalui oleh umat Islam seluruh dunia. Sudah ramai juga yang menghabiskan puasa sunat 6 hari pada bulan Syawal hingga memperoleh nikmat beraya "1 Syawal" untuk kali kedua. Bagi yang belum sempat menghabiskannya, cepat-cepatlah merebut hadiah ALLAH yang sudah hampir tamat tempoh percumanya ini. Hadiah ALLAH yang begitu banyak sejak Ramadhan lagi ditambah-tambah pula dengan hadiah di bulan Syawal yang mulia.

Sabda Rasulullah s.a.w:
"Barangsiapa berpuasa Ramadhan kemudian mengikutinya dengan (puasa) enam pada bulan Syawwal, maka jadilah seperti puasa setahun."
 (HR Muslim)
Begitu banyak sebenarnya nikmat dan kurnia ALLAH kepada hamba-hambaNYA, tetapi begitu sedikit sahaja yang mensyukurinya. Kenapa masih ada segelintir manusia yang kurang bersyukur? Biarpun hingga ditimpa badai yang padanya ada tanda-tanda kemurkaan ALLAH sebagaimana diturunkan bala bencana kepada kaum-kaum yang terdahulu. Seperti gempa bumi yang berlaku di Padang, adakah bencana itu sekadar lakonan alam atau peringatan daripada ALLAH s.w.t? Gempa bumi 7.6 pada skala Richter di Padang 30 September yang lepas, pada jam 6.15 petang waktu Malaysia turut dirasai di negara ini. Malah, ana sendiri yang ketika itu sedang menghadap Facebook turut merasakan gegaran tersebut. Pada mulanya, ana mengandaikan kepala yang pening, tetapi lama kelamaan gegaran semakin ketara hingga nampak katil di sebelah ana bergoyang sedikit.
"Dan sekiranya penduduk negeri beriman dan bertakwa, pasti KAMI akan melimpahkan kepada mereka berkah dari langit dan bumi, ternyata mereka mendustakan (ayat-ayat KAMI), maka KAMI seksa mereka sesuai dengan apa yang telah mereka kerjakan."
 [al-A'raf: 96]
Gegaran yang sedikit dirasai oleh rakyat Malaysia dan negara-negara di sekitar Sumatera itu sudah cukup sebenarnya menjadi peringatan kepada kita betapa pada bila-bila masa sahaja ALLAH akan tarik semula nikmat yang diberikan olehNYA andai kita tidak bersyukur. Umat Islam akhir zaman ini akan diuji dengan berbagai-bagai ujian, bahkan kaum-kaum yang terdahulu juga telah diuji dengan berbagai-bagai mehnah. Tetapi masih ramai juga yang tidak mampu berfikir kenapa kejadian alam begini dan begitu. Bukankah al-Qur'an itu sudah cukup sebagai peringatan?

Sahabat, akal manusia itu bukan untuk disimpan sahaja di tempatnya, tanpa digunakan untuk berfikir kejadian yang ditentukan oleh Pencipta akal tersebut. Fikirkanlah.


Antara Purdah, e-Voting dan Hilal Asyraf

Salam mahasiswa. Alhamdulillah, tercetus di kotak fikir untuk berkongsi pelbagai cerita dengan pengunjung blog.
Baru-baru ini, dunia agak dikejutkan dengan isu purdah yang dibawa oleh media-media terkemuka tanah air. Purdah bakal DIHARAMKAN di al-Azhar??? Ana sendiri terkejut dan sangsi, mana mungkin seorang ulama seperti Syaikhul Akbar Dr Sayyid Muhammad Tantawi boleh mengeluarkan kata-kata yang seakan-akan merendahkan martabat wanita Islam. Biarpun berpurdah adalah adat resam masyarakat Arab Badwi, tetapi untuk meletakkan Islam begitu rendah dengan kata-kata tidak menunjukkan bahawa beliaulah orangnya yang mengeluarkan kata-kata tersebut.
Sebelum ini,
akhbar Malaysia
 telah mewar-warkan isu ini sehingga mencetuskan gosip panas di laman-laman blog, forum serta Facebook. Akhirnya alhamdulillah, ALLAH membuka mata hati ana untuk menilai kebenaran. Syukran buat insan-insan yang berkongsi. Rupa-rupanya seperti biasa, akhbar Malaysia mengeluarkan statement separuh jalan di dada-dada akhbar sedangkan perkara yang berlaku adalah sebaliknya. Ikuti kupasan seorang mahasiswa al-Azhar yang berdepan sendiri dengan Syaikhul Akbar Dr Sayyid Muhammad Tantawi di blog
beliau
.
Bukan setakat isu purdah, malah isu e-voting untuk pilihanraya kampus turut menjadi 'pisang goreng' di portal-portal maya. Pengunjung boleh baca sendiri melalui pautan-pautan berikut:
Bantah e-undi 'politik murahan' mahasiswa
Pro-M bantah e-undi di UUM
Khaled tak hormat hak mahasiswa
Countries with e-voting trials and pilot projects
e-Voting flawed
Apa-apapun, menurut pandangan ana sendiri yang mungkin akan dianggap 'politik murahan' juga (Kerana apa..? Sila sambungkan pembacaan antum), setakat ini ana masih tidak dapat mempercayai e-voting. Maaf, selagi tiada cara untuk meningkatkan kerahsiaan dan keselamatan, ana berada bersama-sama mereka yang membantah e-voting.
Selama beberapa hari ini juga ana mengikuti blog penulis muda, Hilal Asyraf. Pengisian yang menarik dan menggamit keinsafan. Penuh dengan peringatan kepada seorang hamba kepunyaan PENCIPTA. Wahai makhluk, sedarlah CINTA Teragung adalah CINTA ALLAH - CINTA TERATAS. CINTA ALLAH tidak akan membuatkan antum kecewa, insya'ALLAH. Ingin ana kongsikan tulisannya di
sini
.
Banyak lagi sebenarnya yang ingin dikongsi, tetapi cukuplah sekadar ini dahulu. Semoga sahabat-sahabat seperjuangan sekalian semakin GIAT menyiapkan assignment dan PSM di akhir-akhir semester ini. Berusahalah. Wassalam.


Bulan Sahaja Berbahasa, Kita?

OKTOBER ini diisytiharkan oleh kerajaan Malaysia sebagai bulan bahasa kebangsaan. Tahukah saudara Oktober ini bulan bahasa? Jawabnya, sebahagian besar dari kita - tidak tahu.
Mengapa? Saya akan beritahu mengapa, tetapi sebelum itu marilah kita memahami dahulu apa gerangannya bulan bahasa itu.
Ekoran keputusan kerajaan untuk menobatkan Oktober sebagai Bulan Bahasa Kebangsaan, maka semua kementerian, kerajaan negeri dan agensi kerajaan pun diarah untuk melaksanakan manca program bahasa sepanjang bulan ini. Arahan itu datangnya daripada Timbalan Perdana Menteri Tan Sri Muhyiddin Yassin. Jadi arahan ini bukan main-main sifatnya.
Apa yang moleknya pada bulan bahasa? Moleknya terletak pada usaha kerajaan untuk meningkatkan kesedaran seluruh masyarakat tentang kepentingan bahasa kebangsaan sebagai satu bahasa atau 1bahasa untuk mencapai perpaduan serta bahasa komunikasi.
Oleh kerana itu menurut Timbalan Perdana Menteri lagi, kegiatan bahasa dan persuratan kebangsaan akan dirancakkan lagi sepanjang bulan ini (Oktober) supaya penggunaan bahasa kebangsaan dalam kalangan rakyat akan melata.
Sejajar dengan menumbuhkan minat menggunakan bahasa kebangsaan itu, maka kerajaan juga akan mulai memperkenalkan Anugerah Tokoh Ilmuwan Negara iaitu sebagai satu pengiktirafan kepada ilmuwan negara yang memberikan komitmen dalam usaha mengangkat martabat bahasa kebangsaan sebagai bahasa ilmu, bahasa kemajuan dan bahasa budaya tinggi. Maka bolehlah orang GAPENA, Dewan Bahasa dan Pustaka dan persatuan-persatuan penulis melobi mulai sekarang.
Kalau mengidam anugerah tetapi tidak melobi tentu tidak menjadi. Saya bukan perli tetapi ini memanglah realiti, malah saya sudah dapat mengagak dari sekarang siapa yang akan menyandang anugerah tersebut buat kali pertama (kalau dia masih hidup dan panjang umur sampai tahun depan). Tetapi biarlah tekaan tersebut saya simpan dalam hati sahaja dulu.
Yang paling muluk tentang bulan bahasa ini ialah keyakinan Tan Sri Muhyiddin terhadap keupayaan Bahasa Malaysia/Melayu sebagai bahasa ilmu dan bahasa kemajuan. Paling kecil, beliau telah memansuhkan PPSMI (walaupun sebenarnya lambat lagi nak menjadi gara-gara ‘soft landing’)  kerana keyakinan  kepada sistem pendidikan mestilah berteraskan bahasa kebangsaan.
Ketika merasmikan bulan bahasa, Tan Sri Muhyiddin di Kuching, beliau bermadah yang, "Persepsi bahawa bahasa kebangsaan tidak berupaya untuk menjadi bahasa ilmu dan bahasa kemajuan merupakan tanggapan yang meleset."
Sebenarnya, ramai tidak tahu bulan ini bulan bahasa kebangsaan. Justeru usaha kerajaan tadi bolehlah dianggap kurang berkesan. Malah meleset.
Begini, hari ini sudah 8 Oktober,  saya meragui yang bulan ini akan dipenuhi dengan aktiviti kebahasaan di agensi kerajaan mahupun di pelbagai kementerian. Birokrasilah katakan. Macamlah ada perancangan dalam badan kerajaan yang dapat dibuat ‘sekelip mata’. Di peringkat swasta, jangan harap langsunglah.
Ragu saya itu semakin berasas kerana selama ini saya perhatikan tidak ramai menteri yang menyambut usaha dan upaya Timbalan Perdana Menteri untuk memartabatkan bahasa kebangsaan ini. Kalau bertutur mereka lebih selesa berbahasa Inggeris, termasuklah ‘yang satu itu’ (fahamkan siapa!).
Rasa semacam Tan Sri Muhyiddin bekerja seorang diri dalam menyemarakkan bahasa Melayu. Saya mahu rasanya menawar diri menolong beliau, tetapi iyalah…siapa saya! Nak mementaskan teater di Dewan Bahasa dan Pustaka dinafikan, jadi serba tak kena. Dan saya tiada kuasa lobi, justeru memang tak terpandang dek Timbalan Perdana Menteri.
Jadi memanglah Tan Sri Muhyiddin bekerja seorang-seorang diri. Kalau Tan Sri membaca kolum ini (atau pembantu khas, setiausaha sulit, setiausaha politiknya ada menatap bait-bait artikel ini – dengan tulus hati – saya nak tolong Tan Sri.)
Jadi saya kira yang berbahasa hanyalah bulan. Orang belum tentu berbahasa.
Mengapa orang tidak peduli bulan ini bulan bahasa?
Sebabnya mudah:
Semalam, saya sempat merewang di Sungei Wang untuk membelanjakan wang yang ada dalam poket.  Saya terserempak dengan seorang peniaga menjual barang mainan, berbangsa Cina (macamlah ada bangsa lain di Sungei Wang) yang boleh bertutur dalam bahasa Arab meskipun berkarat dan tidaklah selaju air ibarat fasihnya dee-jay IKIM.FM, Mona Jasman.
Cukup dan memadailah bahasa Arab beliau itu untuk meraih minat seorang pelancong Arab yang bertubuh besar dan berjanggut panjang untuk membelikan anaknya helikopter dengan alat kawalannya sekali.
Setelah urus-niaga berjalan, saya pun bertanya kepada peniaga Cina tersebut bagaimana beliau boleh berbahasa Arab? Siapa yang mengajar? Susahkah mempelajarinya?
Beliau mendedahkan, ya, bukanlah rahsia, kerana wang semuanya jadi. Oleh kerana bahasa Arab sudah menjadi semacam bahasa yang penting untuk Cina itu berniaga maka dia harus boleh bercakap sepatah dua. Dan Cina itu memberitahu saya, ‘yang dia tak pandai berbahasa Melayu’ kerana sekolah tidak tinggi.
Saya pernah ke Beijing, di sebuah pusat membeli belah peniaga Cina tersebut boleh berbahasa Melayu, membilang angka dalam bahasa kebangsaan dengan baik sedangkan beliau bukan Cina Malaysia, bukan ahli parlimen (katakanlah DAP), beliau hanyalah peniaga langsir. Tetapi kerana ramainya pengunjung Melayu, mak cik-pak cik yang ditaja oleh Ketua Bahagian untuk jalan-jalan membeli belah di Beijing, mereka yakni peniaga Cina tersebut dengan sendiri berinisiatif untuk berbahasa Melayu.
Contoh klasik ialah peniaga Arab, Afghan dan Bangladesh di kota suci Mekah dan Madinah yang fasih berbahasa Melayu. Sebab apa? Sebab bahasa Melayu adalah bahasa jual beli dengan jemaah kita yang terkenal kaki joli.
Bahasa Melayu kalau hendak jadi bahasa kebangsaan yang gagah dan bermartabat, haruslah diberikan sisi komersialismenya. Jadikan ia bahasa perniagaan, bahasa jual-beli seperti mana di zaman Kesultanan Melayu Melaka lama dahulu.
Dengan itu nanti, bukan sahaja bulan bahasa akan menjadi laku; kedudukan aktiviti kebahasaan dan persuratan tak payah dibulankan, dengan sendiri akan rancak bersemarak. Orang akan mencari sendiri karya sastera kita, orang akan meluru membaca khazanah tradisi kita dalam bahasa Melayu. Dan dengan sendirinya bahasa kita akan dipandang bermaruah di mata dunia, di mata 1Dunia. Tidaklah kalau ke Paris untuk menjual nama negara kita kepada UNESCO akan bertutur dalam bahasa penjajah iaitu Inggeris (sedangkan orang Perancis haram hendak berbahasa Inggeris dan tetaplah pongpangpongpang berbahasa Perancis).
Soalnya, adakah komitmen politik sejauh itu?
Tan Sri Muhyiddinlah seorang diri.
Jadi, saya ragu. Bulan sahajalah yang berbahasa.
Manusianya, belum lagilah nampaknya.
Sumber:
Faisal Tehrani

at

SuaraMalaysia.net
P/S: Jom kita bersama-sama memartabatkan Bahasa Kebangsaan, bukan di bulan ini sahaja, malah selepas ini, akan datang, dan bila-bila masa.


Doakan Beliau di Stesyen Muhasabah

Salam mahasiswa. Tengahari ini, warga 4 SET baru sahaja menjenguk pensyarah kesayangan di Hospital Sultanah Aminah, Johor Bahru. Dr. Nor Hisham Hj. Khamis telah dimasukkan ke wad kerana buah pinggang beliau berhenti berfungsi seketika beberapa hari lepas setelah disyaki gastrik pada awalnya. Beliau ditemani isteri dan sedang dirawat di Kelas 1 Wad 21. Biarpun kelihatan agak lemah dan lesu semasa kami tiba, beliau tetap tersenyum dan sempat berpesan agar kami menyiapkan laporan lawatan industri ke Stesyen Satelit Bumi di Kuantan pada hari Khamis yang lalu. Ana mohon jasa baik semua supaya mendoakan beliau agar cepat sembuh seperti sediakala.
Dr. Nor Hisham merupakan pensyarah Antenna & Propagation untuk mahasiswa 4 SET sesi 2009.


Falsampah

Oleh Serunai Faqir
LALAT. Langau. Lipas. Lipan. Semuanya menyeronot di dalam timbunan sampah yang kian menggunung di medan persampahan itu. Pemandangannya sahaja mampu membunuh jelira sesiapa yang melintasinya atau setidak-tidaknya lewat angin petang yang mengirim aromanya di mana sahaja ia mencecah. Tiada siapa yang mahu larut dalam kebusukan sampah itu, kecuali beberapa manusia yang sudah lama menggunakan sampah sebagai medium untuk kesinambungan dompetnya. Dengan tenang mereka berbaring di atas tilam sampah yang lembut, kata mereka seperti tilam di rumah pak menteri.
“Apa sudahnya kita ini Sarip?”
“Sudahnya kita beginilah,” jawab Sarip acuh tak acuh. Dia tahu pertanyaan itu bukanlah pertama kali disodorkan kepadanya. Entah dia sendiri tidak ingat, mungkin jutaan kali.
“Hanya orang seperti kita sahaja yang mengenal makna sampah. Setiap satu sampah punya bau kejahatannya yang tersendiri. Setiap sampah punya warna pelangi di sisi para marhaen. Setiap sampah tersimpan sejarah dan makna budaya yang tinggi nilainya. Dan tentunya setiap sampah adalah tetap sampah di sepanjang perjalanan menuju kejayaan.” Lensa pandangan Dol tidak berkelip, kali ini dia cuba menghitung bintang yang bertaburan di langit.
“Cukuplah, Dol. Apa lagi guna sampah kalau sudah terbuang? Kau bilanglah sejuta makna dan selaut falsafah, sampah tetap sampah. Seperti juga kita, orang anggap kita seperti sampah sahaja.” Sarip terkuap-kuap. Matanya sudah hampir terkatup ketika mengucapkan perkataan terakhirnya.
“Tapi kita bukan sampah masyarakat…” Nada Dol tegas sekali.
Orang seperti Dol ramai sekali apabila ekonomi mengalami demam H1N1 yang tidak kebah. Tapi Dol bukan orang sembarangan. Dahulu, dia seorang ternama dan kaya-raya. Punya segala yang manusia lain mahukan di atas dunia ini. Sarip senyum sendiri memikirkan dirinya juga dibuang kerja ketika zaman ekonomi melecet. Melecet, bukan meleset.
Jeda memanggung waktu. Dol tidak menghiraukan kata-kata temannya. Baginya kata-kata itu bagaikan sampah dan habuk yang tidak membawa sebarang maksud dan pengertian. Orang-orang seperti Sarip hanya melihat sampah dari sudut luaran. Bagi Dol, sampah itu ada rohnya yang tersendiri untuk dinikmati.
“Kau tahu Sarip.”
“Hmmm … apa dia lagi?”
“Dari sampah yang bertaburan ini, kita boleh mengenal taraf ekonomi rakyat Malaysia,” ujar Dol tersenyum, yakin dengan apa yang diperkatakannya. Di atas timbunan sampah itu, Dol berdiri bagaikan patung tugu pahlawan. Wajahnya penuh patriotik. Tiba-tiba dia tegak menyanyikan lagu Negaraku. Sarip terpaksa berdiri sama demi menghormati lagu Negaraku. Walaupun hanya seorang pemungut sampah, tapi hatinya berkobar semangat cintakan negara. Tidak sesekali dia akan menjual maruah negaranya hanya kerana seorang pemungut sampah.
“Cuba kau tengok sampah di sekeliling kita, cuba kau amati kotak-kotak, plastik dan kertas-kertas. Daripada itu sahaja aku sudah mampu menelah kemampuan ekonomi rakyat Malaysia masih lagi baik. Tengok, tengok.” Dol menoleh ke arah kiri.
“Itu, itu. kotak-kotak burger luar negara, kotak-kotak ayam goreng orang putih, kotak-kotak pizza. Menurut skala indeks di bursa saham persampahan, ia menunjukkan ekonomi rakyat Malaysia semakin mantap, mampu membeli barangan luar negara. Mampu untuk berbelanja dengan mewah, ketepikan nasi lemak atau nasi dagang yang enak dan mampu memberikan zat yang cukup serta beralih kepada makanan luar yang mengarut. Dan tentunya mereka ini terdiri orang-orang yang kurang patriotik terhadap negaranya.” Kotak-kotak sampah itu dikais-kaisnya. Sesekali matanya liar memandang keliling.
Sarip terkuap-kuap. Dia hanya memerhatikan sahaja rakannya yang semakin melalut. Semakin malam, semakin melalut, bisik hatinya.
“Berapa kerat sahaja rakyat Malaysia yang bersikap sederhana dalam membeli barangan dan sekaligus bersikap patriotik. Tak ramai, tak ramai. Hanya inilah golongan yang benar-benar patriotik dan cinta negaranya.”
“Bagaimana pula kau lebih tahu daripada aku?” Tiba-tiba Dol jadi semangat apabila ditiupkan semangat patriotik. Walaupun hembusannya lembut tapi berkesan. Dol tak perlu naik dan kibar bendera merata-rata kalau masih lagi makan di kedai sang imperialis atau memandu kereta buatan orang Yahudi.
“Kau tengok.” Dol menghulurkan bungkusan nasi lemak kepada Sarip. Kelihatan saki baki sambal nasi lemak berbekas di kertas. “Orang yang patriotik tetap akan makan nasi lemak, itu … itu … kertas bungkus nasi lemak, bekas polisterin lauk rendang. Haaa … begitu kaedahnya Sarip. Bukan patriotik di mulut sahaja tetapi juga di lidah, tekak, perut pun mesti juga.”
Baring
“Apa-apa sahajalah Dol,” jawab Sarip, dari baring dia duduk. Memerhatikan sekeliling. Memerhatikan kebenaran kata-kata temannya walaupun dia tidak pernah ambil peduli semua itu. Yang penting adalah perutnya perlu diisi agar tidak berkeroncong sewenang-senangnya berbunyi tak tentu masa dan keadaan.
Dan bintang masih tersangkut di dada langit. Bulan masih bersinar megah, kerana ia tahu bahawa ada manusia yang masih punya fikir walaupun skru kewarasan otak manusia semakin longgar. Tapi tak semua yang longgar. Fikiran kebanyakannya di bawah tapak kaki. Kalau tidak masakan golongan sepertinya masih wujud lagi di sini.
“Dalam mengaji kita mengkaji Sarip,” ujar Dol perlahan. Dia mengusap kepalanya, fikirannya berputar mencari jawapan yang tak pasti. Perlahan dia duduk di sebelah Sarip. Sehelai kertas putih bertulis tangan dibacanya.
“Manusia sudah tidak sayang ilmu. Kertas-kertas ini walaupun hanya bertindak sebagai medium untuk menyampaikan ilmu tapi ini sahajalah taraf dan kedudukan yang mampu dicapai - di timbunan sampah layaknya,” gumam Dol.
“Bermakna apabila rapuhnya kecintaan terhadap ilmu, maka rapuh jugalah ikatan di antara masyrakat. Antara bangsa, antara ibu bapa dan anak, antara suami dan isteri, antara guru dan murid. Semuanya berantakan.” Sambungnya lagi. Dol terdiam untuk seketika. Rumah tangganya juga kacau bilau dek kerana dibuang kerja. Duit tiada, anak sakit. Kerja payah dapat, bini melompat! Akhirnya dia berkawan dengan sampah-sampah yang lebih mengerti perasaannya.
Sarip sudah berdengkur. Tak larat mendengar ocehan temannya yang kuat benar berfalsafah. Baginya mudah, kerja cari duit untuk esok. Perut mesti diisi, tekak jangan kering, mulut mesti berasap. Mudah, mudah sahaja hidup ini. Yang jadi susah apabila ada manusia yang menyusahkan hidup orang lain dengan nafsunya yang tamak dan rakus. Itulah yang menyusahkan semua orang atas muka bumi ini.
Dol memandang ke arah Sarip, kemudian melontarkan lensa pandangannya ke rahang malam yang semakin rakus menelan cahaya. Kegelapan sudah berkerajaan. Lalat, langau, lipas dan lipan masih bersepah di atas tilam sampah yang akan diladeni sebentar lagi.
Dalam lena itu, Sarip merasakan bahawa dirinya sudah melangkaui alam yang sepatutnya.. Di sana dia berjumpa dengan seorang budak kecil (memang klise - kalau mimpi mesti jumpa orang tua berjanggut dan berjubah putih tapi ini lain) yang comel dan manja sekali riak wajahnya. Dia menghulurkan tangannya, Sarip menyambut.
“Tangan abang kasar.” Budak kecil itu tersenyum.
“Mana tak kasarnya, kerja kutip sampah. Tangan selalu kotor dan selalu kena basuh. Pegang benda-benda kotor dik.” Sarip senang sekali dengan budak itu. Dalam fikirannya teringat anak Dol yang seusia dengan budak yang tercokoh di hadapannya.
“Tak mengapa abang, walaupun kerja kotor tapi duitnya bersih. Jangan kerja bersih tapi duitnya kotor. Kerja kotor begini, kalau basuh dia boleh bersih. Kerja bersih yang kotor kalau basuh orang lain yang kena. Tapi, paling penting hati mesti bersih.”
Sarip senyum. Terpikat dengan keletah dan perkataan yang diujarkan.
“Kenapa adik cakap begitu? Adik tak tahukah berapa ramai yang menghina pekerjaan abang? Saudara mara semua lari, kawan-kawan apatah lagi. Kata mereka lagi, kerja busuk dan hina sama macam sampah yang ada di tempat abang.”
Budak kecil itu ketawa lalu menghela tangan Sarip. Mereka terbang. Terbang ke dalam kegelapan malam. Terbang di atas awan biru. Angin sejuk menampar pipinya. Sarip terasa bahagia. Tiba-tiba tangannya dilepaskan. Serta merta anganan Sarip meluncur ke bumi. Segala mewah kasih dan bahagia impian akan terhempas sedikit masa lagi. Tiba-tiba …
Masa terhenti. Semua menjadi kaku, menjadi beku.
“Apa ada dengan kekayaan dan kebahagiaan kalau terhasil dari tangan-tangan yang berdanur? Ibarat kaca terhempas ke tanah, itulah umpamanya. Jatuh berkecai dan akhirnya. Biarlah kerja kotor tapi halal dan bersih.
Sarip tidak bergerak, tubuhnya seakan hancur. Menjadi berkeping-keping. Halus dan akhirnya menjadi lumat. Tubuhnya bagaikan terapung dan terawang-awang seperti zarah-zarah halus yang melewati terowong cahaya. Sarip masih hidup, dia merasakan itu, namun dia tiada daya upaya untuk bergerak atau berkata walau sepatah.
Budak kecil itu menarik semula zarah-zarah halus (jasad) Sarip dan melemparkan ke udara. Sekali lagi tubuh yang bersifat halus menjadi zat dan jasad yang kasar. Jatuh berdebup di atas tanah. Kali ini kesakitan menjalar ke seluruh tubuhnya. Ada darah mengalir siku dan lututnya.
“Apa semua ini?” Sarip menyeringai kesakitan.
“Itulah perasaan yang bernama kesakitan, kebencian, kemarahan, kekecewaan, kehampaan dan, dan itulah yang telah kau berikan sewaktu menduduki kerusi empuk di pejabat berhawa dingin.”
Menitis
Sarip memandang ke arah Dol. Hanya dengkur dan embun pagi sahaja menitis. Suara lalat, langau, lipas dan lipan bagaikan tertangkap oleh telinganya. Semuanya berzikir, mengucap syukur kerana dalam laut sampah itu ada rezeki mereka.
Mereka lebih faham segenap inci, ruang, sudut dan bau sampah yang bertimbun itu. Sarip berdiri memerhatikan mereka. Sesekali matanya tertancap pada barisan semut gula yang bekerja keras mencari rezeki. Dol terjaga, pandangan mereka saling bertikam dan akhirnya Dol menukar lensa pandangannya ke hadapan.
“Dalam sampah ini ada rezeki kita, Sarip.”
Sarip mengangguk.
“Ada apa lagi dalam sampah ini, Dol?"
Dol menoleh ke arahnya, hairan. Mungkin selama ini Sarip menganggap dirinya sewel kerana bercakap soal sampah, tapi dia tidak pernah ambil pusing. Tapi memang Dol tahu dalam sampah ada macam-macam. Dan dalam macam-macam itu juga ada sampah.
Walaupun zahirnya seperti sehelai kain putih yang mulia dan mulus di pandangan ramai, namun Dol tahu bahawa di hati mereka, bertaburan sampah-sampah dan segala macam habuk. Gelap-gelita hati mereka. Memandang dengan pandangan manusia. Berkata dengan perkataan manusia. Bermegah dengan kemegahan manusia.
Ah persetankan itu semua, Dol membentak dalam hati.
“Kalau kau nak tahu, Sarip. Apa kemuliaan dalam timbunan sampah yang melaut ini? Ini yang manusia tidak pernah mahu ambil tahu dan tidak tahu pun apa yang ada pada kita dan sampah-sampah yang berselerakan ini.” Dol memulakan lagi syarahannya seperti biasa.
“Dalam persampahan ini, kau dan aku dan kita dengan sampah. Siapa yang lebih memerlukan siapa? Adakah kita memerlukan sampah untuk terus hidup. Atau bagaimana? Sampahkah yang memerlukan kita untuk terus berada di sini. Kalau tanpa manusia, sampah-sampah ini bergolekan di merata tempat tanpa ada pembelaan? Bagaimana?”
Sarip termenung dengan persoalannya. Ceritanya cuma sampah. Semuanya sampah. Dalam sampah ada sampah - itu bagi mata manusia yang melihat tetapi tidak merenung. Tapi bagi yang merenung dan menilik, dalam sampah ada kesucian yang tak terungkap. Sucinya sampah-sampah itulah yang telah menyebabkan ribuan manusia, haiwan, kuman-kuman terus hidup di atas muka bumi ini. Dan sampah yang paling mulia juga adalah sampah yang telah diproses lalu berkhidmat untuk manusia.
“Jadi sampah itulah yang lebih mulia dari manusia. Sarip kau tengok kotak-kotak makanan, minuman, pakaian - itukan diperbuat dari sampah-sampah yang kita kutip. Dan pesanan yang paling menusuk hati aku adalah ketika pertama kali aku menjual sampah dan kotak. Kata tauke itu begini, ‘bagus orang Melayu sudah tidak malu menjual sampah.’ Muka aku merah, namun aku menjawab, ‘duit itu kan tidak busuk.’ Ya, sejak itu, aku tidak pernah malu menjadi seorang Melayu yang menjual sampah dan kotak.” Dol menghela nafas. Mengenang kembali pertemuan pertamanya dengan sang tauke.
Sarip terus mendiamkan diri. Kata-kata Dol itu banyak kebenarannya. Sejak ekonomi merudum. Sejak kegawatan akhlak merudum. Sejak perpecahan antara perhubungan kekeluargaan, masyarakat dan bangsa, hanya sampah menjadi lambang penyatuan kepada itu semua.
Statusnya sampah tapi maksudnya sampah-sampah di sini bersatu tidak mengira dari rumah siapakah sampah itu berasal. Saling berasak dalam lori sampah yang mengangkut lalu menjadikan tempat ini sebagai tempat untuk menyatukan maksud dan maknawi. Jangan jadikan perpaduan itu seperti sampah, tapi jadikanlah sampah itu umpama lambang perpaduan.
Sarip terhenyak dengan persoalan-persoalan yang menghunjam benaknya. “Sampah, ya sampah.”
“Ya, sampah,” sahut Dol.
“Hidup sampah!" jerit mereka berdua. Dan kita juga adalah sampah-sampah dan sampah-sampah juga adalah kita, fikir Sarip.
Sumber:
Utusan Malaysia


Jatuh Cinta!

Salam.
"Baru je nak jatuh cinta???"
"Taklah, dah lama...cuma baru-baru ni je cinta semakin membuak-buak."
Oh, cinta kepada apakah??
Ya, ana jatuh cinta kepada karya Faisal Tehrani. Baru tengahari tadi, membawa pulang 3 buah karya beliau dari MPH JJ Taman Universiti.
Bukan baru, tetapi sudah lama, cuma baru hari ini dilimpahkan rezeki untuk memiliki. Sebenarnya pada asalnya ingin mencari Revolusi Yang Tertangguh (Shahnon Ahmad), tetapi tidak berjumpa. Lain yang dicari, lain pula yang ditemui, namun hati tetap mengucap syukur.
Makin bertambah pula bahagian rak yang dah dikurangkan kapasitinya cuti hari raya yang lepas.


Kakak...(T_T)

ALLAH~
ALLAH~
ALLAH~
Ana tak mampu menahan rasa jika melihat dia dan sahabat-sahabat seangkatan dengannya diperlakukan sedemikan. KEJAM.
Kakak dan anak-anak
Anak-anak Kakak
Kalau dulu, ibunya yang diperlakukan sedemikian, kini giliran anaknya pula.
Saidatul - ibu Kakak - yang dahulunya turut 'dirampas' bersama anak-anak baru daripada Kakak dan Abang
Kakak kehilangan anak, susu membengkak, hati menghiba, mencari-cari di mana anak-anak pertamanya...? ALLAH...(T_T)
Tiada perikemanusiaan.
Sudah menjadi ayat basi kalau ana melontarkan persoalan "bagaimana kalau anak kamu yang diambil dari kamu?" Masyarakat sudah bosan dengan persoalan-persoalan yang memulangkan paku buah keras.
Cumanya, fikirkanlah...daripada memisahkan ibu kucing daripada anak-sah-nya yang masih menyusu, lebih baik pisahkan yang menunggang daripada yang membonceng tanpa ikatan yang sah...
ALLAH, ENGKAU Maha Mengetahui apa yang berlaku dan hikmah di sebalik setiap kejadian. ENGKAU Maha Berkuasa menentukan segalanya. Hanya kepadaMU hamba bergantung harap...Semoga anak-anak Kakak elok-elok sahaja...di bawah perlindunganMU ya ALLAH...dan semoga Kakak diberi ketabahan menghadapi ujianMU ini...Ameen..
Haiwan...juga berperasaan...


Kementerian Benar Sudut Pidato Diwujudkan di IPT

Oleh Norliza Abdullah
KEMENTERIAN Pengajian Tinggi membenarkan sudut pidato atau Speaker's Corner diperkenalkan semula di semua institusi pengajian tinggi (IPT) bagi mengasah bakat pengucapan umum berkesan di kalangan warga kampus.
Dato' Saifuddin Abdullah
Timbalan Menterinya, Datuk Saifuddin Abdullah, berkata aktiviti yang boleh dilaksanakan pada bila-bila masa itu sebelum ini dihentikan berikutan pelaksanaan Akta Universiti Kolej Universiti 1971 (AUKU).
Sambil menjelaskan aktiviti itu boleh diperkenalkan semula setelah AUKU dipinda Februari lalu, beliau berkata, sudut itu memberi pelajar peluang menyuarakan pendapat menerusi pidato umum yang dinanti-nantikan warga kampus.
“Kementerian memberi peluang pelajar berkongsi pengetahuan dengan mengemukakan isu dan topik bernas untuk dikongsi bersama, selain dapat memperkemaskan sistem pengurusan sedia ada dalam usaha memartabatkan IPT.
“Mahasiswa adalah golongan pencetus minda positif dan idea membina dalam membangunkan komuniti kampus serta masyarakat sekeliling,” katanya.
Beliau berkata demikian ketika ditemui selepas menghadiri Majlis Hari Raya Aidilfitri 2009 Peringkat Mahasiswa Universiti Teknologi Malaysia (UTM) Kampus Antarabangsa dan pelancaran Tabung Kemanusiaan Gempa Sumatera, di Kuala Lumpur, kelmarin.
Saifuddin berkata, pelajar bebas berpidato dengan mengemukakan isu semasa, antaranya politik, ekonomi dan sosial selain pandangan serta kritikan bernas dalam memperkasakan pentadbiran IPT dan negara.
“Kami lebih liberal dalam hal ini kerana yakin pelajar mempunyai wawasan dan pandangan jelas mengenai setiap topik dan isu yang akan mereka kemukakan.
“Usaha ini adalah antara langkah kementerian lakukan bagi melahirkan pelajar serba boleh dan mempunyai semangat juang tinggi,” katanya.
Mengimbau kembali kegemilangan sudut pidato di IPT sekitar 1960-an hingga 1970, katanya, pemimpin pelajar ketika itu di kalangan mereka yang petah berpidato dan mempunyai idea bernas untuk dikongsi bersama.
Beliau berkata, pemimpin kampus juga mempunyai pengikutnya yang berpengaruh dalam memperjuangkan hak dan kepentingan rakyat, hasilnya negara mempunyai pemimpin yang berani dengan semangat juang tinggi.
“Ramai pemimpin negara hari ini lahir di kalangan pemidato yang bernas mindanya ketika di kampus dan kini menjadi tokoh disegani,” katanya.
Mengulas kemungkinan kelonggaran itu menyebabkan pelajar menjadi alat pihak tertentu menyalurkan dakyah politik mereka, Saifuddin berkata, warga kampus golongan berpelajaran.
Katanya, mahasiswa tidak terpengaruh dengan anasir negatif yang cuba mempengaruhi mereka kerana masing-masing berfikiran matang, manakala topik perbincangan pula dikupas secara rasional sesuai tahap pendidikan.
Sumber:
Berita Harian


Misi Jihad Cinta

“Sayang, kita dah sampai.” Safiyyah menggosok mata yang masih kantuk. Tudung labuhnya yang agak senget dibetulkan suaminya.
“Tapi safiyyah kena janji dengan abang, walau apapun yang jadi lepas ni Safiyyah mesti redha.” Safiyyah mengerutkan dahi, pelik dengan kata-kata suaminya.
“Abang ni, dari tadi Safiyyah tanya kita nak kemana. Tapi abang tak jawab pun.”
“Kan abang nak bagi Safiyyah hadiah ulangtahun perkahwinan kita.”
“Tapi cara abang cakap tadi macam pelik je.”
“Nak kahwin lagi ya?”
Suaminya tergelak kecil. Lucu dengan pertanyaannya.
“Kalau betul kenapa?”
“Safiyyah tak kisah tau. Nanti Safiyyah dapat payung emas di syurga.”
Suaminya tersenyum. Isteri yang solehah. Moga dia menjadi bidadariku di syurga.
“Abang ni kenapa senyum-senyum ni?”
“Dah la. Lagi cepat kita masuk ke dalam lagi cepat Safiyyah dapat hadiah dari abang.”
“Okey..”
Dia membuka pintu kereta. Kereta hitam berkilat kepunyaan suaminya diparkir di tempat yang disediakan.
Di hadapannya tersergam sebuah bangunan canggih. Pintunya diperbuat daripada kaca yang dihiasi kalimah ‘Lailahaillallah… Muhamadurrasulullah..’.
Suaminya menggenggam erat tangannya, bagai tidak mahu dilepaskan.
****
Uwais memasukkan kad pintar kedalam ruang di tiang itu. Dengan pantas, lantai yang dipijak bergerak ke atas menuju ke tingkat 8. Usai sampai, dia menarik kembali kad pintarnya.
“Jom masuk sayang.”
Sekali lagi, dia memasukkan kad pintarnya ke dalam mesin pintu pejabat di hadapannya. Lantas terpapar namanya di atas skrin mesin itu. Beberapa minit kemudian, tertera perkataan ‘masuk’.
Dia memimpin tangan isterinya. Dengan yakin, dia memulas besi ringan yang terlekat di pintu pejabat itu.
Kelihatan seorang lelaki di dalam pejabat itu. Senyumannya mengisi ruang wajahnya. Seakan terpancar nur keimanan pada rautnya yang tenang.
“Selamat datang Uwais Al-Qarni. Hari ini kau menunaikan janjimu.”
Lelaki itu menekan remote di tangannya. Kerusi di hadapan meja kaca itu terbuka.
“Sila duduk..”
“Terima kasih.”
Kelihatan lelaki itu mencari sesuatu. Dia menyelongkar laci kaca yang terapung di atas, seperti kabinet kuno zaman 2008 yang diubah suai. Cantik. Gabungan seni lama dan baru.
“Isi maklumat diri dan zaujah. Err, siapa nama dia?”
“Nur Safiyyah binti Dr Tariq Ziyad.”
“Dr Tariq Ziyad? Macam biasa dengar. Subhanallah, kamu anak seorang pahlawan?”
Safiyyah hanya diam merendah diri.
“Bagus. Kamu menjejaki langkah ayahmu. Memang berdarah pahlawan.”
Uwais menekan-nekan skrin sensitif di hadapannya. Dia mengisi maklumat dirinya dan Safiyyah.
Safiyyah memerhati.
MISI JIHAD CINTA
Nama Mujahid : Uwais Al-Qarni bin Ammar
Nama Mujahidah : Nur Safiyyah binti Tariq Ziyad
Dan banyak lagi butiran yang diisi suaminya..
Hati Safiyyah berbunga riang. Inikah hadiah dari Uwais kepadanya? Subhanallah.. Ya Allah, aku syukur padaMu. Cita-citaku semakin dekat. Syahid menggoda rohku. Aroma syurga menggamitku.
Misi jihad cinta itu sudah lama diidam-idamkan. Peraduan Misi Jihad yang dimenanginya itu menjadi hadiah yang amat bernilai. Peraduan ini melayakkan pasangan suami isteri sama-sama berjihad di tempat yang akan di hantar oleh ejen. Hanya 20 pasangan yang mendapat tempat dalam masa setahun. Misi ini adalah peluang terbaik untuk mencapai pangkat syahid.
“Sayang, mana kad pintar? Butiran peribadi perlu disahkan.”
Safiyyah lantas mengeluarkan kad pintarnya dari beg tangan elektronik hadiah dari arwah ayahnya.
“Ni bang..”
Butiran peribadi mereka kemudiannya disahkan. Laptop kecil sebesar tapak tangan itu diserahkan kepada lelaki di hadapannya.
Lelaki itu menekan-nekan sesuatu. Kemudian dia tersenyum.
“Kamu berdua dihantar ke Kota Toledo.”
****
“Bang..”
Uwais mendongak. Raut indah milik isterinya direnung. Sinar keimanan yang terlakar menenangkannya.
“Ya?”
Safiyyah diam. Dia menunduk. Air jernih memenuhi kolam matanya.
“Kenapa ni? Safiyyah tak suka ya hadiah ni?”
“Abang.. Apa ni.. Bukankah itu yang kita tunggu-tunggu selama ni?”
“Habis tu.. Kenapa menangis?”
“Safiyyah tak sabar nak pergi sana. Lagi 2 hari kan bang..”
“Ya,abang pun tak sabar dah. Semakin dekat bau harum syurga..”
“Abang..”
“Ya?”
“Kita berjumpa lagi tak nanti di syurga?”
“Safiyyah sayang…”
“Ya bang..”
“Safiyyah nanti insyaAllah jadi Ainul Mardhiah abang di syurga. Jangan risau ya..”
“Safiyyah tak risau pasal tu. Safiyyah yakin kalau Safiyyah tak jadi bidadari abang pun, abang akan dapat bidadari yang lagi cantik dan solehah daripada Safiyyah.”
Kata-kata lembut isterinya membuatkan dia tersentuh. Subhanallah.. Aku sayang dia keranaMu ya Allah. Maka temukanlah kami di syurgaMu, jangan Kau pisahkan kami. Cukup hanya dia bidadari solehah yang telah kau sediakan untukku. Moga di dunia dan juga di syurga.
“Safiyyah.. Ingat tak dulu zaman kita sama-sama ditarbiyyah?”
“Ingat bang.. Masakan Safiyyah lupa. Taman yang mengajar Safiyyah erti perjuangan.”
“Dan abang tak sangka Allah pertemukan kita. Ingat tak dulu kita asyik bertengkar untuk capai kata putus dalam mesyuarat? Kelakarnya masa tu. Isteri abang ni petah betul berhujah. Sampai kadang-kadang buat abang geram.”
“Laa.. Abang juga pesan pada kami, kami kena jadi Muslimat Tarbiyyah. Muslimat yang kuat menongkah ujian, tabah menghadapi dugaan, pantas berfikir, berana membantah kebatilan. Kan?”
“Ya sayang. Muslimat masa tu semua kuat belaka. Abang tengok macam kering hati je.”
“Terpaksa la bang. Kalau kami tak jadi macam tu, habis la perjuangan. Asyik-asyik merajuk, menangis. Nanti tak jadi kerja pulak.”
“Ya, abang faham.”
“Abang tengok la buktinya. Dah 3 orang ahli syura muslimat kita yang dah kotakan janji. Dah dapat pangkat syahid. Safiyah yang terlambat bang..”
Safiyyah pilu, janjinya belum dikota lagi. Dia sedang menunggu saat kemanisan itu. Nanti akan dia capai tangan sahabat-sahabatnya di syurga nanti. Sahabat-sahabat, tunggu kedatanganku. Hatinya menyeru.
“Sabar la. Tak lama lagi..”
****
Di khemah persiapan, Kota Toledo.
Malam itu mereka tekun. Hati dan jiwa betul-betul diserahkan kepada Allah. Setiap saat dipenuhi dengan solat-solat sunat, berzikir dan alunan bacaan Al-Quran.
Di atas sejadah itu, Uwais memegang tangannya. Erat dan kemas. Tampak air matanya mengalir.
Safiyyah juga menangis hiba. Tiada kata yang mampu diungkap. Bukan airmata sedih yang sedang mengalir. Tetapi armata bahagia, bahagia kerana bakal menemui Rabbnya.
“Nur Safiyyah.. Terima kasih kerana menjadi isteri abang selama ini. Safiyyah isteri solehah abang. Selama setahun kita kahwin, tak pernah sekali pun Safiyyah sakiti hati abang. Safiyyah gigih berusaha menjadi yang terbaik.”
Esakan isterinya semakin kuat. Hatinya pedih dalam gembira.
“Safiyyah, Allah temukan kita dalam lapangan perjuangan. Dan kita berjanji akan hidup dalam lapangan ini selamanya. Matlamat kita jelas, hidup mulia atau mati syahid. Sekarang di hadapan kita peluang, Safiyyah kena serahkan pergantungan bulat-bulat pada Allah. Bila kita sama-sama jalankan misi itu nanti, Safiyyah kena ingat Allah banyak-banyak. Jangan fikir pasal abang lagi, tinggalkan dunia. Ingat syahid.”
“Abang sayang Safiyyah kerana Allah. Abang minta maaf sebab tak dapat nak beri Safiyyah apa-apa ganjaran selama Safiyyah berkorban jadi isteri abang..”
“Abang, Safiyyah tak minta apa-apa pun.”
“Kita jumpa di syurga ya.. InsyaAllah..”
Dahi isterinya dikucup lembut.
“Abang ada satu permintaan.”
“Apa dia bang?”
“Baju tu. Nanti Safiyyah kena pakaikan untuk abang.”
“Ya,InsyaAllah. Abang pun ya.”
“Ya,InsyaAllah.”
Safiyyah bangun menuju ke hujung khemah, dia mengambil 2 pasang baju putih yang tergantung di atas tali. Tertulis perkataan “Peserta Misi Jihad Cinta” di belakang baju putih milik suaminya. Di bahagian hadapan sebelah kiri, tercatat nama Uwais Al-Qarni dan di sebelah kiri terdapat bendera kecil tertulis kalimah agung Lailahaillallah Muhammadurrasulullah. Juga pada bajunya.
“Assalamualaikum.. Akh Uwais..”
Terdengar suara memberi salam. Safiyyah merenung lembut wajah suaminya.
“Waalaikumsalam.”
Uwais membuka pintu khemah.
“Akh, sekarang sudah tiba masa kalian. Seruan jihad sudah dipalu.”
“Baiklah. Terima kasih.”
Uwais menutup kembali pintu itu. Dia pusing menghadap isterinya.
“Sayang, dah tiba masanya.”
“Ya.”
Lantas baju jihad disarungkan ke tubuh. Usai keduanya bersiap, Uwais memandang isterinya.
“Kita jumpa di syurga ya.”
“InsyaAllah bang. Sekejap lagi kita bertemu semula.”
****
Boomm..
Boommmm..
Boommmmm..
Dentuman demi dentuman terdengar. Mereka tekun melaksanakan misi jihad.
Bumm!
Di sebuah tempat, terdampar beberapa tubuh. Bajunya berlumuran darah. Ada peluru tertimbus di dada dan di sekitar tubuh mereka. Harum darah syuhada’, rautnya tersenyum megah. Antaranya adalah pemuda bernama Uwais Al-Qarni. Kini dia sudah mengotakan janjinya.
Bummm!
Dan, di sebuah tempat. Darah mengalir laju. Wanita berjilbab itu ditembak di belakang badannya. Peluru tertimbus dalam. Nur Safiyyah tersenyum.
Roh para syuhada’ itu berterbangan di langit.
Uwais dan Safiyyah sudah mengotakan janji.
Mereka bertemu di syurga.
Surah At-Taubah :
(52) Katakanlah: (Sebenarnya) tidak ada yang kamu tunggu-tunggu untuk kami melainkan salah satu dari dua perkara yang sebaik-baiknya (iaitu kemenangan atau mati syahid) dan kami menunggu-nunggu pula untuk kamu bahawa Allah akan menimpakan kamu dengan azab dari sisiNya atau dengan perantaraan tangan kami. Oleh itu tunggulah, sesungguhnya kami juga menunggu bersama-sama kamu.
(71) Dan orang-orang yang beriman, lelaki dan perempuan, setengahnya menjadi penolong bagi setengahnya yang lain; mereka menyuruh berbuat kebaikan dan melarang daripada berbuat kejahatan dan mereka mendirikan sembahyang dan memberi zakat, serta taat kepada Allah dan RasulNya. Mereka itu akan diberi rahmat oleh Allah; sesungguhnya Allah Maha Kuasa, lagi Maha Bijaksana.
(72) Allah menjanjikan orang-orang yang beriman, lelaki dan perempuan, (akan beroleh) Syurga-syurga yang mengalir di bawahnya beberapa sungai; mereka kekal di dalamnya dan beroleh tempat-tempat yang baik di dalam Syurga Adn serta keredaan dari Allah yang lebih besar kemuliaannya; (balasan) yang demikian itulah kejayaan yang besar.
(111) Sesungguhnya Allah telah membeli dari orang-orang yang beriman akan jiwa mereka dan harta benda mereka dengan (balasan) bahawa mereka akan beroleh Syurga, (disebabkan) mereka berjuang pada jalan Allah maka (di antara) mereka ada yang membunuh dan terbunuh. (Balasan Syurga yang demikian ialah) sebagai janji yang benar yang ditetapkan oleh Allah di dalam (Kitab-kitab) Taurat dan Injil serta Al-Quran dan siapakah lagi yang lebih menyempurnakan janjinya daripada Allah? Oleh itu, bergembiralah dengan jualan yang kamu jalankan jual belinya itu dan (ketahuilah bahawa) jual beli (yang seperti itu) ialah kemenangan yang besar.
Surah Al-Ahzab :
(22) Dan pada masa orang-orang yang beriman melihat tentera Al-Ahzaab, berkatalah mereka: Inilah yang telah dijanjikan Allah dan RasulNya kepada kami dan benarlah (apa yang telah dijanjikan) Allah dan RasulNya dan (angkatan tentera musuh yang mereka lihat) itu tidak memberi sebarang kesan kepada mereka selain daripada menambahkan iman dan penyerahan diri mereka bulat-bulat kepada Allah.
(23) Di antara orang-orang yang beriman itu, ada yang bersikap benar menunaikan apa yang telah dijanjikannya kepada Allah (untuk berjuang membela Islam); maka di antara mereka ada yang telah selesai menjalankan janjinya itu (lalu gugur syahid), dan di antaranya ada yang menunggu giliran dan mereka pula tidak mengubah (apa yang mereka janjikan itu) sedikitpun.
……………………
Original writing by Masturah Abu Bakar.
21.Nov.08
www.islamcintaku.blogspot.co
Sumber:
Halaqah-Online